Pertempuran Manzikert: Turkinisasi Benua Kecil Anatolia

Bangsa Turki asalnya daripada bangsa nomad berkuda yang menghuni sekitar Padang Rumput Eurasia. Apabila bangsa Turk memeluk Islam, mereka menjadi pemangkin kepada perluasan kuasa dan empayar Islam. Salah satu daripada Empayar Islam yang diririkan oleh Bangsa Turk ketika itu ialah Empayar Seljuk yang menguasasi daripada Hindu Kush sehinggalah ke Anatolia. Pertembungan antara Empayar Byzantine dan Empayar Seljuk berlaku ketika era pemerintahan Maharaja Contatine IX apabila Seljuk berjaya menakluk kota Ani yang merupakan pusat pemerintahan Ani ketika itu.

Selepas itu, meski ada beberapa fasa di mana gencatan senjata ditandatangani oleh Byzantine dan juga Seljuk, namun kemaraan Seljuk menakluk beberapa lagi kota di bawah Byzantine benar-benar membuatkan Byzantine tidak senang duduk dengan musuh mereka yang baru ini. Ketika di bawah pemerintahan Maharaja Romanov IV pada sekitar 1068 Masihi, sebuah reformasi ketenteraan dilakukan, maka Maharaja Romanov IV terus menyasarkan Seljuk untuk menakluk kembali tanah jajahannya yang hilang di tangan Seljuk. Beberapa pertempuran awal Romanov melawan Seljuk berakhir dengan kekalahan sehingga memaksa gencatan senjata ditandantangi. Pemimpin Empayar Seljuk ketika itu, Sultan Alps Arslan terus menyambut gencatan senjata itu kerana ketika itu, Empayar Seljuk yang berfahaman Sunni sedang bermusuhan dengan Empayar Fatimid di Mesir yang merupakan sebuah kerajaan Syiah ketika itu. Arslan pula bersetuju dengan gencatan senjata itu kerana dalam misi untuk menakluk Kota Allepo daripada Empayar Fatimiyah.

Namun, gencatan senjata itu dilanggar sendiri oleh Romanov. Strategi yang direncanakan oleh Romanov ialah gencatan senjata yang ditawarkan kepada Arslan hanyalah rancangannya untuk membawa Arslan jauh daripada Armenia, wilayah Byzantine yang telah hilang yang mahu dituntutnya. Maka dicatatkan bahawa Romanov menggerakkan sekitar 40, 000 – 70, 000 orang tentera yang terdiri daripada tentera veteran Byzantine sendiri, diikuti oleh Norman, Frank, Pechenegs, Armenia, Bulgaria dan banyak lagi tentera upahan dari seluruh Empayar Byzantine sendiri. Diramalkan pula bahawa tentera yang dimiliki oleh Arslan ialah dalam sekitar 20, 000 hingga 30, 000 ribu orang tentera.

Apabila sampai di Andronikos, Romanov menerima laporan daripada unit peninjaunya bahawa Arslan sudahpun meninggalkan Pengepungan Aleppo, dan sedang bergerak untuk menahan gempuran yang sedang diketuai oleh Romanov. Beberapa orang komander Romanov mencadangkan agar menunggu kemaraan Arslan namun Romanov mengambil keputusan untuk terus mara ke Manzikert. Romanov telah mengarakah salah seorang komandernya Joseph Tarchaneiotes untuk membawa sebuahs ayap tenteranya untuk menghalang jalan masuk menujuk Manziert dari jalan Khilat. Namun, apabila sampai sahaja ke Khilat, Joseph Tarchaneiotes telah berundur dari medan perang kerana melihat betapa ketumbukan tentera Arslan terlalu besar untuk dia hadapi. Malangnya pengunduran Joseph Tarchaneiotes langsung tidak dimaklumkan kepada Romanov membuatkan Romanov tidak mengetahui bahawa sebahagian daripada pasukannya telah mundur dari medan perang.

Pertembungan awal dalam Pertempuran Manzikert berlaku apabila Nicephorus Bryennius bertembung dengan ketumbukan Seljuk yang sedang mara ke Manzikert sebelum Nicephorus Bryennius berundur dan ketumbukan askar berkuda di bawah Basilakes berjaya dihancurkan. Sampai sahaja di medan pertempuran, Arslan tidak terus menyertai peperangan sebaliknya mengusulkan sekali lagi tawaran gencatan senjata yang ditolak oleh Romanov sekaligus menandakan bahawa semboyan perang baru sahaja dibunyikan.

Ianya pada 26 Ogos 1071 Masihi, Romanov telah menyusun tenteranya dalam formasi di mana komander perangnya yang bernama Nicephorus Bryennius mengetuai sayap kiri manakala Theordore Alyates mengetuai sayap kanan manakala unit simpanan di belakang diketuai oleh Andronikos Doukas. Arslan pula memimpin dari atas sebuah puncak bukit sambal merancang sebuah taktikal perang yang sangat popular dan digunakan berulang-kali dalam pertempuran. Perkenalkan sekali lagi kalau anda lupa, Double Envelopment atau dalam kes Seljuk, Double Envelopment versi Turki yang dipanggil sebagai Crescent Tactic. Arslan telah menyusun tenteranya dalam bentuk lengkungan bulan sabit di mana sayap kiri dan kanan dipenuhi oleh unit berkuda berpanah yang ditugaskan untuk melakukan serangan serang dan lari manakala bahagian tengah hanya perlu berundur, menarik Arslan untuk masuk ke dalam lengkungan.

Taktik ini membuatkan Romanov menjadi geram kerana tidak mampu membawa bahagian tengah Arslan ke dalam medan tempur kerana asyik berundur ke belakang manakala sayap kiri dan kanan teruk dikerjakan oleh anak panah unit berkuda Arslan. Akhirnya, Romanov menyerah lalu mengarahkan agar sayap kanan dan kiri melindunginya sementara dia berundur. Namun salah faham pun berlaku apabila sayap kanan dan kiri pun berundur serentak, lalu menimbulkan ruang yang luas antara sayap kanan dan kiri Romanov. Kesempatan ini pula diambil unit Arslan dengan betul-betul menghapuskan pengaruh sayap kiri dan kanan Romanov. Sebaik sahaja terhapusnya pengaruh sayap kanan dan kiri Romanov, maka peluang untuk melakukan Double Envelopment pun terbuka.

Dalam masa yang sama, Andronikos Doukas telah mengkhianati Romanov apabila telah lari dari medan pertempuran daripada membantu barisan tengah yang dipimpin oleh Romanov diasak dari kiri dan kanan dalam kepungan. Sampai satu masa, akhirnya Romanov ditangkap oleh Arslan dengan lebih kurang 8000 orang tenteranya terbunuh manakala lebih kurang 20, 000 sehingga 35, 000 orang tentera meninggalkan medan peperangan, meninggalkan Romanov ditangkap dan dijadikan tawanan perang. Dicatatkan juga sebelum Romanov dilepaskan oleh Arslan, Arslan memaksa Romanov menyerahkan beberapa buah wilayah di bawah Byzantine kepada Seljuk termasuklah Antioch, Edessa, Hierapolis dan Manzikert yang menjadi medan pertempuran, di samping membayar kepada Seljuk bayaran sebanyak 1.5 juta keping emas dan 360, 000 keping emas sebagai pertukaran kepada pembebasan Romanos sendiri. Pertempuran ini juga menjadikan sebahagian wilayah Anatolia yang sebelum ini dibawah penguasaan Byzantine kini terjatuh ke tangan Empayar Seljuk. Pertempuran ini juga membawa kepada terjadinya Perang Salib Pertama dalam sejarah dunia, berikutan kekalahan Byzantine di tangan Empayar Seljuk.

Rujukan:

Byzantine-Seljuk Wars: Battle of Manzikert. (n.d.). Diakses Pada 11 Ogos 2016, dari http://militaryhistory.about.com/od/battleswars10011200/p/Byzantine-Seljuk-Wars-Battle-Of-Manzikert.htm

Battle of Manzikert (1071 A.D.). (n.d.). Diakses Pada 11 Ogos 2016, dari http://www.thelatinlibrary.com/imperialism/notes/manzikert.html

De Re Militari. (n.d.). Diakses Pada August 11, 2016, dari http://deremilitari.org/2013/09/the-battle-of-manzikert-military-disaster-or-politica


Bekas Ejen CIA Perogol Bersiri

Pada tahun lepas, seorang lelaki bernama Brian Raymond, 45, didapati bersalah oleh mahkamah Amerika Syarikat kerana kesalahan rogol dua orang wanita dan memiliki bahan sensitif membabitkan 24 orang wanita. Apa yang lebih mengejutkan ialah Raymond merupakan bekas ejen Agensi Perisikan Pusat (CIA)!

Siasatan ke atas bekas kakitangan Kedutaan AS di Mexico itu bermula selepas seorang wanita bogel menjerit meminta tolong dari balkoni apartmen Raymond pada 31 Mei 2020. Selepas wanita itu diselamatkan, dia memberitahu tidak ingat apa-apa dengan memori terakhirnya ialah makan hidangan yang disediakan bekas ejen CIA itu.

Siasatan yang dijalankan Biro Siasatan Persekutuan (FBI) membawa kepada penemuan bahan-bahan bersifat seksual membabitkan 24 orang wanita dalam alat peribadi Raymond. Kebanyakan gambar memaparkan wanita bogel atau separuh bogel dan dalam keadaan tidak sedarkan diri. Gambar-gambar ini dikatakan telah dibuat seawal tahun 2006 hingga 2020.

Kebanyakan gambar turut menunjukkan perilaku bekas ejen CIA itu meraba wanita-wanita berkenaan dan memanipulasi kedudukan anggota badan mereka. Ini termasuk mata, tangan dan kaki mereka. Siasatan FBI turut mendapati wanita-wanita ini mengalami kehilangan memori semasa bersama Raymond dan tidak tahu tentang gambar-gambar membabitkan mereka.

Pemeriksaan sejarah internet bekas ejen CIA itu turut mendedahkan Raymond mencari dadah yang boleh dicampur dengan alkohol dengan tujuan menidurkan mangsa dan mudah dibawa pergi. Antara carian internet yang dibuat ialah ‘kesan sampingan alkohol dan ambien’ dan ‘Ambien larut’. FBI juga percaya Raymond cuba memadamkan semua sejarah internetnya semasa disiasat oleh mereka.

Jika didapati bersalah, Raymond boleh dikenakan hukuman penjara seumur hidup, denda AS$250,000, pengawasan selama lima tahun sekiranya dibebaskan dari penjara dan melunaskan ganti rugi tertentu yang ditetapkan oleh mahkamah. Dengan skala jenayah yang dilakukan dan cubaan memusnahkan bukti semasa disiasat, agak sukar bagi pemangsa seksual ini terlepas daripada hukuman penjara seumur hidup.

Semasa perbicaraan, CIA mengecam sekeras-kerasnya perilaku Raymond yang dianggap mencemar integriti dan maruah agensi berkenaan. Tetapi bagi penulis, ini hanya kenyataan tipikal bagi menyelamatkan air muka mereka.

Hakikatnya, ada ejen CIA tertangkap selepas didapati memuat turun, menonton atau melihat gambar lucah membabitkan kanak-kanak. Lebih mengejutkan, ada yang melakukannya menggunakan komputer yang disediakan agensi dan semasa menjalankan tugas rasmi CIA.

Hal ini didedahkan dalam siri dokumen yang telah dinyahsulit membabitkan pihak agensi dan FBI yang dilepaskan kepada orang awam di bawah Akta Kebebasan Maklumat AS pada akhir tahun lepas. Sekurang-kurangnya, 10 ejen dan kontraktor agensi dikesan FBI sebagai pedofil dalam tempoh 14 tahun. Bagaimanapun, semua identiti mereka ini tidak didedahkan atas alasan privasi dan undang-undang persekutuan.

Pendedahan ini membawa kepada persoalan sejauh mana agensi perisikan AS itu memandang serius kesalahan seksual yang dilakukan oleh ejen dan kakitangan mereka. Ini kerana dengan menghitamkan semua nama ejen dan kontraktor terlibat, agak sukar bagi Jabatan Keadilan AS (DOJ) untuk bertindak. DOJ juga kelihatan enggan mengejar kes-kes ini walaupun sudah terbukti ia merupakan satu jenayah keji.

Semasa dokumen-dokumen ini didedahkan, CIA bertegas semua individu terlibat telah dikenakan tindakan disiplin secara dalaman. Tetapi tindakan disiplin tidak sama dengan hukuman undang-undang. Tidak mustahil seperti kes Raymond, perilaku sumbang ejen dan kontraktor agensi dipandang sepi selagi mana ia tidak menjejaskan operasi mereka di lapangan.

Ini mengundang persoalan berapa ramai mangsa di luar sana yang gagal mendapat keadilan susulan sikap pilih kasih CIA. Kalau menyeksa tahanan sahaja dianggap perlu atas nama keselamatan negara, alasan sama pasti digunakan bagi melindungi salah laku ejen-ejen mereka. Apakah ini bermakna CIA dipenuhi dengan pedofil dan pemangsa seksual sebagai tentera ‘perang bayang’ (shadow warfare) mereka?

RUJUKAN

Cormier, A. dan Leopold, J. (2021, 1 Disember). Secret CIA Files Say Staffers Committed Sex Crimes Involving Children. Buzzfeed News.

Simone Mitchell, T. (2021, 29 Oktober). Former CIA employee accused of drugging and molesting at least 24 women. Insider.

Steinbuch, Y. (2021, 27 Julai). Ex-US Embassy staffer pleads guilty to sexual abuse of two women. New York Post.

Sumber gambar: Dennis Brack/Danita Delimont/Imago Images.


Banjir A.rak Di London Yang Mer.agut Lapan Nyawa

Banjir A.rak London 1814 merupakan kema.langan aneh namun tra.gik dalam sejarah kota London. Petaka ini berlaku pada tanggal 17 Oktober 1814, dengan puncanya datang daripada sebuah kilang a.rak bernama Horse Shoe Brewery. Kilang ini terletak di penjuru Great Russell Street dan Tottenham Court Road, St. Gilles, London Tengah.

Jika mengimbau sejarahnya, Horse Shoe Bre.wery ditubuhkan sebelum tahun 1764 dan mula membuat penghasilan berskala besar pada tahun 1810. Semenjak itu, ia tersohor sebagai pengeluar a.rak terkemuka di kota London.

Tahun yang sama juga menyaksikan kilang milik Henry Meux ini membeli sebuah tangki fermentasi setinggi 6.7 meter yang mampu menampung muatan sehingga 3,500 tong a.rak. Tangki inilah yang menjadi punca berlakunya Banjir A.rak London Bagaimanapun, ia bukanlah tangki paling besar yang dimiliki oleh Horse Shoe Bre.wery. Dicatatkan, kilang tersebut mempunyai sebuah tangki lain yang mampu menampung muatan sehingga 18,000 tong a.rak.

Sebagai langkah keselamatan, tangki-tangki fermentasi ini kebiasaannya diikat dengan rantai besi yang kukuh. Namun pada tengah hari tanggal 17 Oktober 1814, kerani yang bernama George Crick melaporkan yang salah satu rantai pengikat tangki tercabut. Beliau bagaimanapun tidak mengambil peduli kerana keadaan sebegitu memang biasa berlaku dua-tiga kali dalam setahun.

Tambahan, majikan Crick sendiri bersikap lewa dan mengarahkan Crick supaya menulis sepucuk surat kepada penyelenggara bagi menangguhkan tarikh pembaikian rantai tersebut.

Sekitar sejam selepas Crick selesai membuat kerja-kerja pemantauan, telinganya menangkap suatu bunyi letu.pan yang datang dari arah gudang tempat tangki tadi berada. Letu.pan tersebut kemudian disusuli oleh letu.pan tangki-tangki lain.

Menurut laporan Crick, muatan keseluruhan tangki yang mele.tup ini bersamaan dengan 8,000 – 9,000 tong a.rak (bersamaan 320,000 gelen) sekali gus mengakibatkan banjir setinggi 15 kaki yang membadai kawasan kejiranan St. Giles.

Permukiman ini disifatkan sebagai permukiman kumuh (tidak teratur, kotor, dan terpinggir). Oleh kerana itu, ia tidak mempunyai sistem saliran mahupun longkang yang membolehkan banjir tadi surut. Akibatnya, ombak a.rak yang menggulung ini pun menghentam bangunan-bangunan kediaman di sepanjang laluannya. Antara kawasan yang paling terjejas ialah New Street, di mana kebanyakan mang.sa kor.ban berasal dari sana.

Sejarah bagaimanapun mempunyai rekod-rekod yang berbeza berkaitan identiti mang.sa kor.ban. Lima daripada mereka merupakan tukang ratap yang sedang meratapi kema.tian seorang budak lelaki berusia dua tahun yang mening.gal dunia pada hari sebelumnya.

Dua mang.sa lain terkor.ban sewaktu menikmati secangkir teh. Mereka ialah seorang wanita bersama anak perempuannya yang berusia tiga tahun. Mang.sa kelapan pula ialah seorang remaja yang sedang bekerja mencuci periuk di belakang pub Tavistock Arms – terbunuh akibat dihem.pap dinding pub yang run.tuh.

Kononnya, penduduk di kawasan banjir mengambil kesempatan untuk mendapatkan a.rak percuma dalam kejadian ini. Namun, tiada sebarang catatan kontemporari yang mampu mengesahkan dakwaan tersebut. Apa yang pasti, mereka lebih mengutamakan kerja-kerja mencari dan menyelamat mang.sa banjir, khususnya yang terperang.kap di sebalik run.tuhan bangunan.

Laporan akhbar pada masa itu juga menyatakan bahawa penduduk setempat memberikan kerjasama dengan tidak membuat bising supaya memudahkan usaha mengesan kedudukan mang.sa yang terperang.kap.

Sebaik banjir surut, pihak berkuasa menjalankan penyelidikan bagi mencari punca kejadian. Anehnya, kilang Horse Shoe Bre.wery tidak dikenakan sebarang pendak.waan. Kata pihak berkuasa, banjir tersebut adalah kehendak Tuhan yang tidak boleh dielakkan walaupun jelas sekali ia berpunca daripada sikap cuai.

Lebih aneh, kilang tersebut dikecualikan daripada cukai mengikut kadar kerugian yang mereka alami. Sementara keluarga miskin yang menjadi mang.sa pula langsung tidak menerima sebarang bentuk pampasan.

Operasi kilang Horse Shoe Bre.wery terus dilanjutkan sehingga tahun 1921 sebelum ia berpindah ke Nine Elms Brewery. Premis lama ditutup dan diro.bohkan. Tapaknya kemudian digantikan dengan Dominion Theater yang dibina pada tahun 1928 dan masih berdiri sehingga ke hari ini.

TERJEMAHAN
Wu Mingren. (1 Mac 2019). Forgotten Disaster: The Great London Be.er Flood that Kil.led Eight People. Ancient Origins.


Boboiboy The Movie 2 Layak Mendapat 21 Juta Dalam Masa 11 Hari!

Korang dah tengok belum Boboiboy The Movie 2? Ni saya nak review pasal filem ni, mungkin panjang sikit tapi bacalah. Membacakan jambatan ilmu?

Pertamanya bila nak tengok Boboiboy ni ialah kita perlu membuang stigma bahawa animasi Malaysia adalah untuk kanak-kanak. Ya, hakikatnya Boboiboy adalah hiburan untuk semua lapisan masyarakat Malaysia tanpa mengira batasan umur.

Kenapa kita boleh layan animasi dari luar contohnya Frozen (sampai kita boleh hafal lagu let it go, let it go) tanpa ada banyak dolak-dalik tetapi bila bercerita soal animasi Malaysia, kita kata ia hanya untuk kanak-kanak sahaja. Nampak macam ada double standard je kan?

Memanglah kita tidak boleh nak banding filem BTM2 ini dengan animasi-animasi keluaran Disney ataupun Pixar yang memperuntukkan bajet puluhan juta ringgit. Namun, dengan bajet hanya sekitar RM5-6 juta, saya kira filem Boboiboy ini telah memberikan kepuasan sinematikal bagi saya personally. Cukup rempah ratusnya.

Saya melihat 2 perkara asas yang buat saya tertarik dengan filem ini:

1. Ia menghiburkan. Jalan ceritanya mudah. Lawak-lawaknya pun kena dengan situasi dan sangat bersahaja. Korang tak perlu dipaksa untuk ketawa terbahak-bahak dalam banyak scene dalam filem ini. Babak aksinya pun power. Serius!

2. Ia adalah sebuah filem berfalsafah(ok bab yang ini saya nak cerita panjang sikit). Bercerita tentang falsafah ini, saya pernah tengok cerita kartun The Peanuts, ada satu babak yang dibikin secara homour, Charlie Brown berbincang dengan kawan-kawannya tentang karya Mark Twain dan dia kena buat tugasan cari buku Leo Tolstoy; War And Peace. Pada saya babak ni power.

Bila cerita pasal falsafah ni maksud saya bukanlah kita nak kena hadam Friedrich Nietzsche, Francis Fukuyama, Samuel Huntington atau Noam Chomsky untuk hadam falsafah dalam filem Boboiboy ni tapi cukuplah kita faham ia adalah sebuah ‘filem berfalsafah’ yang nak ajak kita berfikir.

Secara asasnya, filem ini adalah sebuah filem berkonsepkan 1 Malaysia as a family. Ada watak Melayu, ada watak cina, ada watak India dan watak-watak ini saling-melengkapi antara satu sama lain tanpa ada sebarang prejudis. Segalanya adalah berteraskan budaya Malaysia, rakyat berbilang kaum Malaysia, jatidiri rakyat Malaysia dan semangat setiakawan rakyat Malaysia. Ini falsafah paling penting yang cuba diterapkan dalam filem ini.

Dalam filem ini juga, kita faham bahawa kadangkala nilai kemanusiaan melangkaui batasan kejahatan. Kita boleh lihat melalui watak Boboiboy menyelamatkan Adudu dan Probe dalam babak awal filem ini. Dia boleh sahaja tak tolong Adudu tapi atas dasar kemanusiaan dia pi jugak tolong Adudu dan last-last Adudu tolong team dia pulak lepas tu. Nampak tak konsep kalau kita buat baik kat orang, natijahnya pun akan jadi baik last-last.

Filem ini juga bercerita tentang ‘semangat bangkit melawan’ anak-anak muda. Ya, Boboiboy dan kawan-kawannya sanggup meninggalkan ‘the comfort zone’ harian dorang, keluarga dorang untuk melawan kejahatan, kekejaman dan penindasan.

Dewasa ini kita memang banyak filem tentang anak muda tetapi boleh dikatakan hampir kesemuanya hanya menjurus kepada anak-anak muda dari perspektif yang negatif seperti mat rempit, minah rempit, lumba kereta haram, remaja yang bergelumang dengan kancah maksiat, kisah cinta remaja, gangsterisme, gay, lesbian etc etc.

Industri kita amat kurang filem-filem yang memberikan motivasi kepada anak muda so pada saya, pengajaran yang ada dalam filem BTM2 ini menjadikan ia satu filem yang bagus untuk ditonton. Yelah, disaat remaja kita kat Malaysia masih dok bawah ketiak mak, Boboiboy dan kawan-kawannya dah bercakap soal nak menyelamatkan bumi, kan power tu 🙂

Persoalan MENGHORMATI GURU juga diangkat sebagai tema dalam filem ini. Ini satu perkara yang sangat bagus kerana sekarang ini banyak sangat isu berkaitan murid kurang ajar jadi sekurang-kurangnya filem ini menyampaikan mesej agar hormatilah guru walaupun disampaikan dalam nada lawak semasa babak perguruan Boboiboy dan tok gurunya. Kalau nak tau kenalah pi tonton ya?

Saya kira pembikinan sesebuah filem animasi adalah merupakan sesuatu kerja yang amat rumit dan komplikated. Syabas saya ucapkan kepada Nizam Razak dan teamnya, Animonsta Studio kerana Boboiboy The Movie 2 telah meletakkan industri animasi kita pada tahap yang sangat-sangat membanggakan.

Secara keseluruhannya pada saya filem ini sangat bagus dan sewajarnya ditonton oleh setiap lapisan rakyat Malaysia.

Macam saya cakaplah tadi, ia sebuah filem yang cukup rempah ratusnya. Ada elemen lucu, sedih, konflik, twist, aksi dan ada nilai murni yang anda akan dapat apabila menonton filem ini.

Oh ya, anda tak perlu nak tengok semua siri tv Boboiboy untuk faham filem ini, so kepada seluruh rakyat Malaysia, mari kita support sikit industri filem kita kerana siapalah yang akan menyokong industri perfileman Malaysia, kalau bukan kita, kan? Jom!


Jambatan Rom Di Cordoba Yang Dipenuhi Sejarah Pelbagai Tamadun

Struktur-struktur purba seringkali menceritakan kepada kita banyak perkara tentang sejarah sesebuah rantau atau negara. Mereka mendedahkan kepada kita apakah bahan-bahan yang terdapat di sana, budaya dan kepercayaan masyarakat setempat, dan jika ada, bangsa manakah yang berpengaruh ke atas bangsa lain dan berdagang dengan masyarakat di kawasan sekitar.

Jambatan Rom di Cordoba, Sepanyol, merupakan contoh utama bagi struktur seumpama ini. Jambatan ini memainkan peranan yang penting dalam sejarah Sepanyol – bermula daripada zaman Dunia Purba, Zaman Pertengahan, hinggalah ke hari ini.

SEJARAH JAMBATAN ROM DAN PERUBAHAN BENTUKNYA

Cordoba pada asalnya merupakan sebuah petempatan Iberia yang sangat dipengaruhi oleh penduduk Carthage. Tentera-tentera Rom, terutama yang berada di bawah kepimpinan panglima merangkap ahli politik yang bernama Metellus, men4kluki kota tersebut pada kurun pertama Sebelum Masihi. Maharaja Augustus menjadikan kota itu sebagai ibu kota wilayah Hispania Ulterior (Sepanyol Jauh) dan ia mengalami perkembangan pesat lantaran kekayaan sumber alamnya.

Di bawah arahan Augustus, orang-orang Rom menggantikan jambatan kayu di atas Sungai Guadalquivir yang pada asalnya dibina oleh masyarakat Iberia. Jambatan batu yang baru ini menjadi sebahagian daripada jalan utama yang dikenali sebagai Laluan Augustus (Via Augustus). Struktur ini mempunyai signifikasi strategik dan digunakan oleh pasukan-pasukan legion Rom dalam kebanyakan kempen ketenteraan mereka ke atas penduduk asli Iberia.

Selepas ketumbangan Empayar Rom Barat. Visigoth membangunkan sebuah kerajaan di Iberia. Pada kurun ke-8 Masihi, sebuah pasukan tentera gabungan Arab-Berber menyerang Iberia dan Sepanyol moden diserap menjadi sebahagian daripada Empayar Umayyah. Kemudian, selepas tertubuhnya Empayar Abbasiyah, Cordoba berubah menjadi ibu kota Emiriyah Umayyah dan seterusnya menjadi ibu kota Kekhalifahan Umayyah.

Cordoba berfungsi sebagai ibu kota Muslim-Sepanyol selama beberapa kurun dan kota itu berkembang menjadi kota yang paling besar di Eropah. Ia juga berperanan sebagai pusat kebudayaan yang utama, di mana ilmuwan dan para penulis Muslim mahupun Yahudi lahir dan berkembang di sana.

Memandangkan jambatan ini tidak diselenggara sepanjang kurun-kurun yang berlalu, maka ia pun menjadi usang. Jambatan ini dibina semula pada 720an oleh Al-Samh ibn Malik al-Khawlani, gabenor Umayyah.

Banyak unsur seni bina Islami ditambahkan ke dalam struktur Rom yang asal. Sama seperti Rom, para pemerintah Muslim seperti Abd al-Rahman III dan Al-Hakam II membawa pasukan tenteranya merentasi jambatan ini dalam kempen-kempen ketenteraan yang dilancarkan ke atas negara-negara Kristian di utara. Malah, musuh-musuh mereka juga sering disalib di jambatan ini.

Pada kurun ke-17 pula, pihak berkuasa tempatan mendirikan patung St. Raphael, si penaung Cordoba, sebagai usaha memadam kesan-kesan peninggalan Muslim pada jambatan itu. Tugu tersebut diletakkan di tengah-tengah jambatan dan menjadi tempat suci di mana ramai penganut agama Kristian meletakkan lilin dan sembah korban.

Menara Calahorra yang merupakan sebuah gerbang berkubu, kemudiannya ditambahkan oleh Dinasti Berber-Almuwahhidun pada kurun ke-12 demi memperkuatkan lagi pertahanan jambatan.

Tentera Kristian seterusnya menakluki Cordoba dan jambatan tersebut digunakan oleh pasukan tentera mereka dalam kempen-kempen memerangi Muslim. Pada kurun ke-16, masjlis perbandaran tempatan mendirikan sebuah gerbang Renaisans yang dinamakan sebagai Puerta del Puente.

Jambatan ini menjalani pembinaan semula dan pembaikpulihan sebanyak beberapa kali dan pada hari ini, ia menjadi destinasi perlancongan utama. Ia juga pernah digunakan sebagai lokasi penggambaran bagi sebuah episod dalam siri Games of Thrones, Musim ke-5.

SALAH SATU JAMBATAN TERULUNG DUNIA

Jambatan ini berukuran 820 kaki panjang (247m) dan 29 kaki lebar (9m). Daripada 17 buah lengkungan asal yang dibina, hanya 16 buah sahaja yang tinggal lantaran sebuah daripadanya dibuang semasa era Islam. Kebanyakan struktur ini merupakan tinggalan dari era Moor dan kebanyakan rekaan jambatan ini mengambil inspirasi Islami. Pada kurun ke-19, majlis perbandaran tempatan meletakkan batu-batu buntar di sepanjang jambatan.

Menara Calahorra yang telah melindungi jambatan ini bertahun-tahun lamanya, dibina mengikut gaya Islami. Menara ini terdiri daripada dua buah menara yang disambung oleh sebuah menara silinder di tengah-tengahnya, dan ketinggian hampir mencecah 100 kaki (30m). Pada tahun 1369, ia dibaiki oleh Raja Enrique II of Castile demi mempertahankan kota dari s3rangan saudaranya, Pedro I si Kejam.

Puerta del Puente yang menjadi mercu kebanggaan bandar pula berdiri di penghujung  berlawanan jambatan dan ia menawarkan pemandangan sekitar yang cukup memukau jika pengunjung berdiri di balkoninya.

MENGUNJUNGI JAMBATAN CORDOBA

Mudah untuk diakses, jambatan ini terletak tepat di tengah-tengah bandar bersejarah Cordoba, bandar yang banyak menyimpan bangunan serta monumen orang Moor dan zaman pertengahan. Tiada bayaran dikenakan untuk melalui jambatan tersebut. Namun, sejumlah bayaran dikenakan untuk memasuki muzium yang kini menempatkan Menara Calahorra.

Bayaran kecil juga dikenakan untuk memasuki bilik pameran yang terdapat di dalam Puerta del Puente. Walaupun suasana di jambatan ini mungkin sesak pada musim panas, pengalaman mengunjunginya merupakan suatu perkara yang tidak boleh dilepaskan.


Pytheas – Kisah Lelaki Yang Menemui Kutub Utara

Peneroka Artik yang pertama bukanlah sepertimana yang kita jangkakan. Lebih 2300 tahun lalu, Pytheas of Massalia mengembara ke Bulatan Artik dan pulang tanpa ada seorang pun yang mempercayai kisah pengembaraannya.

Pada zaman di mana kebanyakan manusia mempercayai bahawa terbit dan terbenam matahari adalah kerana ditarik oleh dewa, Pytheas berjaya tiba di sebuah tempat di mana matahari langsung tidak terbit sepanjang musim sejuk. Beliau menemui tempat yang dilitupi ais, lautan beku, dan ketulan aisberg. Tatkala pulang ke tanah airnya, beliau berkongsikan pengalamannya tanpa dipercayai sesiapa pun.

Penemuannya itu sangat mengagumkan hinggakan mengambil masa lebih 1000 tahun untuk dibuktikan benar.

SIAPAKAH PYTHEAS?

Tidak banyak maklumat yang kita miliki tentang latar belakang dan kisah hidup Pytheas. Apa yang kita ketahui, beliau ialah ‘seorang lelaki miskin’ yang mengembara ke utara dengan wangnya sendiri, tanpa dibantu oleh pihak penguasa. Selain daripada itu, kesemuanya hanya spekulasi belaka. Setiap patah perkataan yang ditulisnya telah pun hilang ditelan sejarah, namun maklumat yang kita peroleh tentang pengembaraannya datang daripada mereka yang langsung tidak mempercayai kisah tersebut.

Pada hakikatnya, keraguan dan penolakan umum terhadap kisah pengembaraan oleh pelayar miskin seperti Pytheas agak munasabah lantaran laluan laut ke utara akan membawanya ke Selat Gibraltar (Jabal Tariq) atau disebut sebagai Tiang Hercules di zaman purba. Untuk merentasi selat tersebut, beliau perlu melepasi sekatan yang dilakukan oleh tentera Carthage.

Namun entah bagaimana, Pytheas dan rakan-rakannya berjaya melepasi sekatan tersebut. Sejarahwan moden mempunyai teori yang tersendiri bagi menerangkan hal tersebut, namun ia tidak lebih dari sekadar andaian liar. Satu-satunya penjelasan yang ditinggalkan oleh dunia purba kepada kita pula hanyalah kenyataan yang menyifatkan Pytheas sebagai seorang penipu dan tiada satu pun kisah pengembaraan yang diceritakannya itu benar-benar terjadi.

Apapun, menurut kisah yang dicatatkan, Pytheas berjaya melepasi sekatan tentera dan melanjutkan perjalanan ke Britain dan mengelilingi pulau tersebut.

Selepas mengelilingi Britain, Pytheas bergerak ke utara dan mencari sebuah pulau yang masih belum diteroka, sebagaimana yang dihikayatkan oleh penduduk tempatan. Menurut anggapan umum, hikayat tersebut hanyalah dongeng semata kerana masing-masing meyakini bahawa tiada pulau mahupun daratan di utara Britain, melainkan lautan belaka. Justeru kata mereka, perjalanan Pytheas ini hanya akan membawanya ke hujung dunia.

PENEMUAN THULE

Selepas enam hari meredah lautan, beliau melihat daratan di ufuk. Daratan pantai yang berbatu dan tinggi itu dinamakannya sebagai Thule. Tiada siapa yang dapat mengetahui secara pasti, negara apakah yang ditemui itu – mungkin Iceland ataupun Norway. Namun menurut sejarah, kedua-dua negara itu hanya diteroka oleh orang-orang Eropah seribu tahun kemudian.

Namun, pemerinciannya tentang keadaan langit seakan-akan mengisyaratkan bahawa Pytheas berada berhampiran Bulatan Artik. Beliau memerihalkan tentang bagaimana bintang-bintangnya berubah, dan keadaan langitnya persis seperti yang dapat kita lihat di sekitar Iceland. Beliau juga memerincikan tentang betapa singkatnya waktu siang.

Pytheas turut menyatakan bahawa ketika tiba di sana, terdapat manusia yang mendiami kawasan tersebut – yang mana jika Thule adalah Iceland, maka hal ini merupakan suatu hal yang signifikan kerana menurut pengetahuan umum, negara itu tidak berpenghuni dan hanya dikolonikan 1000 tahun kemudian.

Menurut Pytheas, masyarakat tempatan mengalami kesukaran untuk hidup dalam keadaan matahari yang jarang muncul, tumbuhan dan haiwan pula tidak banyak yang dapat hidup. Mereka hanya melangsungkan hidup dengan memakan milet (sejenis bijirin), buah-buahan dan akar-akar kayu.

“Pada musim panas pula tiada waktu malam,” lapor Pytheas tentang keadaan di Thule. Bagi individu yang hidup pada kurun ke-4SM, keadaan ini semestinya suatu yang mengagumkan. Pytheas berpeluang menyaksikan perkara yang tidak disaksikan oleh mana-mana orang Yunani lain.

LAUTAN BEKU

Pytheas melanjutkan perjalanan lagi ke utara, melangkaui kawasan yang pernah diterokai oleh mana-mana orang Eropah di zamannya. Beliau terus berlayar sejauh satu hari perjalanan dari Thule dan tiba di sebuah tempat yang tidak dapat diperincikan olehnya. Di sana, terdapat ciri pada lautan yang beliau gambarkan sebagai ‘bukanlah daratan sepenuhnya, dan bukan pula lautan sepenuhnya, dan juga bukan udara sepenuhnya. Namun ia merupakan sesuatu yang konkrit dari kesemua elemen ini, bagaikan jantung laut.”

Pada hari ini, sejarahwan meyakini bahawa apa yang cuba digambarkannya itu adalah ketulan aisberg. Tanpa ada sebarang rujukan untuk membuat gambaran, maka pemilihan perkataan oleh Pytheas agak aneh. Beliau menyebutkannya sebagai “sesuatu yang (bersifat) seperti obor-obor”, yang “kamu tidak boleh berjalan atau berlayar di atasnya.”

Lantaran disekat oleh lautan beku, Pytheas terpaksa berpatah balik. Apapun, beliau sudah pun menyaksikan ciri alam yang belum pernah disaksikan malah dibayangkan oleh mana-mana manusia di zaman itu. Dari Mediterranean, Pytheas mengembara ke Bulatan Artik, yang mana lautannya sendiri membeku.

DIRAGUI DI ZAMANNYA

Sekembalinya Pytheas, tiada seorang pun yang mempercayai kisah pengembaraannya. Sumber terbaik yang memerihalkan tentang pengembaraan beliau datang dari Strabo, lelaki yang begitu membenci Pytheas hinggakan beliau tidak menulis nama Pytheas tanpa meninggalkan kata-kata cercaan kepadanya.

Setiap kali menulis namanya, Strabo akan menambah, “Pytheas, yang menipu semua orang,” atau, “Pytheas, yang kerananya ramai telah tertipu.” Pada bahagian lain, Strabo malah berjenaka dengan mengatakan bahawa meminta Pytheas agar tidak menipu adalah sama seperti meminta penjugel agar tidak menjugel.

Menurut sejarah umum, Iceland tidak dihuni melainkan pada tahun 800M dan zaman penerokaan pula tidak bermula melainkan pada tahun 1400M. Selama lebih seribu tahun, iada seorang pun warga Eropah yang berpeluang melihat apa yang telah disaksikan oleh Pytheas.

Hanya seribu tahun berikutnya, barulah kisah pengembaraannya dipercayai. Pada hari ini, ramai sejarahwan yang melakukan perbandingan antara kisah pengembaraannya dengan maklumat yang kita ketahui pada hari ini (tentang Bulatan Artik).

Lebih 2000 tahun selepas kematiannya, kisah Pytheas terbukti benar. Kebanyakan sejarahwan moden mempercayai kisah pengembaraannya, namun Pytheas sendiri tidak berpeluang meyakinkan dunia di zamannya tentang pengalaman beliau itu sehingga akhir hayatnya.

TERJEMAHAN:

Mark Oliver. (2 Mei 2017). Did This Ancient Explorer Make It to the Arctic in 325 BC? Ancient Origins. https://www.ancient-origins.net/history-famous-people/did-ancient-explorer-make-it-arctic-325-bc-008005


Surat Cinta Yang Menyayat Hati Dari Tamadun Purba Korea

Luahan
cinta terhadap seseorang yang dikasihi biasanya diungkap dengan kepelbagaian
gaya bahasa yang bertujuan untuk menyentuh hatinya. Surat cinta itu berbaur
rasa cinta, rindu, resah, dan segala macam perasaan yang terlalu sukar diungkap
dengan apa-apa juga perkataan. Anehnya, mereka yang mengilhamkan
ungkapan-ungkapan puitis itu terlalu kreatif. Terlalu estetik.

Kalau zaman Melayu lama, perasaan cinta itu diungkapkan melalui pantun. Pemilihan diksi untuk pantun-pantun cinta itu terlalu indah. Misalnya,

Kalau roboh kota Melaka,Sayang selasih di dalam puan,Kalau sungguh bagai dikata,Rasa nak mati dipangku Tuan.

Bunga melati terapung-apungBunga ramapi di dalam puan,Rindu hati tidak tertanggung, Bilakah dapat berjumpa tuan?

Perasaan cinta itu juga diungkapkan dalam lagu. Antara lagu yang diklasifikasikan diksi dan metaforanya indah ialah lagu Gurindam Jiwa.

Tuai
padi antara masak
Esok jangan layu-layuan
Intai kami antara nampak
Esok jangan rindu-rinduan

Anak cina pasang lukah
Lukah dipasang di Tanjung Jati
Di dalam hati tidak ku lupa
Sebagai rambut bersimpul mati

Batang selasih permainan
budak
Daun sehelai dimakan kuda
Bercerai kasih bertalak tidak
Seribu tahun kembali juga

Burung merpati terbang
seribu
Hinggap seekor di tengah laman
Hendak mati di hujung kuku
Hendak berkubur di tapak tangan

Kalau tuan mudik ke hulu
Carikan saya bunga kemboja
Kalau tuan mati dahulu
Nantikan saya di pintu syurga

Ungkapan cinta itu bukan sahaja diungkapkan melalui pantun dan lagu tetapi juga melalui surat. Zaman sebelum adanya emel dan telefon bimbit, luahan-luahan rasa itu dikirim melalui surat yang dikarang dengan penuh jiwa dan raga. Kadang-kadang surat itu tiba disertai bunga dan adakalanya berbau harum dek semburan minyak wangi atau bedak.

Malah, ada yang juga yang lebih berani menghantar surat bertandatangankan kucupan bergincu. Mereka yang melalui zaman percintaan ini pasti pernah menggunakan kaedah-kaedah tersebut.

Kemudian, ada pula khidmat pesanan ringkas (SMS) dan bermula SMS inilah kepuitisan ungkapan cinta itu sudah mula berkurangan. Kini, ayat-ayat WeChat dan WhatsApp atau apa-apa aplikasi yang sepertinya sudah menggantikan sepenuhnya cara penyampaian rasa cinta itu. Langsung hilang seni dan kreativitinya.

Begitulah “indahnya”
ayat cinta WeChat yang adakalanya memperlihatkan kurang adabnya. Hilang nilai
kesantunan bahasanya. Begitupun, banyak juga yang cair membacanya.

Begitulah evolusi ayat-ayat cinta secara ringkasnya. Namun begitu, tahukah anda bahawa ada sepucuk surat cinta yang berusia beratus-ratus masih elok pada waktu ditemukan oleh para arkeologis di Kota Adong, Korea Selatan?

Terjemahannya:

Kepada ayah Won,  1 Julai, 1586.  Kau selalu mengungkapkan, “sayang, ayuh hidup bersama sampai rambut jadi uban”, lalu kita pun mati pada detik itu. Tapi kenapa kau sanggup pergi tanpa aku? Siapa yang patut aku dan anak aku bergantung untuk hidup? Sampai hati kau pergi dulu sebelum aku…  Bagaimana kau memberikan hati kau kepada aku dan bagaimana aku memberikan hati aku kepada kau? Bilamana kita berbaring bersama, kau sentiasa beritahu, “sayang… apakah setiap orang meraihkan cinta seperti mana kita? Apakah mereka seperti kita?” Dan kemudian, sampainya hati kau tinggalkan aku.

Aku tak mampu
hidup tanpa kau. Aku nak pergi ke kau. Tolong bawa aku ke tempat kau berada.
Perasaan aku di dunia ini tidak mampu aku buang dan sayang aku untuk kau tak
ada hadnya.

Tolonglah baca
surat ini dan ceritakan perincinya dalam mimpi aku nanti. Hanya semata-mata aku
nak dengar butir kata kau dalam mimpi, maka aku tuliskan surat ini. Teliti
surat ini dan bercakaplah dengan aku.

Bila aku melahirkan anak kita nanti, pada siapa dia patut panggil ayah? Bolehkah seseorang memahami apa yang sedang aku hadapi? Sungguh, tiadalah tragedi seperti ini beraku dibawah langit melainkan pada aku.

Kau sekarang sedang berada di tempat lain, dan tak mungkin dalam kesedihan seperti yang aku rasa. Tiada penghujungnya kehilangan ini ketika aku menulis surat ini. Tolonglah baca surat ini dan datanglah kepada aku dalam mimpi nanti. Aku percaya yang aku dapat melihat kau dalam mimpi. Datanglah dalam mimpi aku secara rahsia dan tunjukkanlah diri kau kepada aku. Tiadalah batasnya apa yang aku mahu bataskan dan aku noktahkan surat ini sampai sini.

Pada tahun 1998, para arkeologis di Korea Selatan menemukan sebuah makam yang berisi sosok seorang pemuda yang sudah diawetkan ketika melakukan penggalian makam kuno di Kota Adong, Korea Selatan. Mereka percaya bahawa mayat tersebut bernama Eung Tae Lee yang hidup pada abad ke-16. Para arkelogi menganggarkan bahawa pemuda ini meninggal dunia pada usia 30 tahun.  Mendiang adalah sebahagian daripada klan Goseong Yi. Kisah kematian mendiang Eung Tae Lee begitu dramatis kerana pada saat ditemukan, mayat Eung Tae Lee mendakap sepucuk surat dengan isi yang sangat menyentuh beberapa orang arkeologis sehingga ada yang menitiskan air mata saat membaca isi surat tersebut.

Surat itu ditulis oleh isterinya yang sedang hamil. Surat yang ditulis dengan bait-bait yang penuh kesedihan itu dialamatkan kepada ayah dari anak yang sedang dalam kandungannya. Di sisi kepala mayat itu, para arkeologis juga menemukan sepasang sandal yang diperbuat daripada anyaman jerami dan rambut isterinya sendiri. Pada masa duka itu, dia memotong rambutnya, menjalinnya dan merajut rambutnya bersama helaian jerami untuk dijadikan sepasang sandal untuk suaminya. Sandal itu dikuburkan bersama dengan jenazah suaminya.

Iktibar daripada kisah ini, bagi pembaca yang sudah ada pasangan hidup, hargailah setiap saat itu bersama pasangan yang sangat mencintai anda. Jangan sesekali mensia-siakan cinta yang menjadi anugerah terindah dalam kehidupan kita kerana tidak semua manusia dianugerahkan rasa cinta.

Walau sesibuk mana sekalipun anda, siramilah hubungan anda dengan pasangan dengan kata-kata cinta yang tak lekang dek panas dan tak lapuk dek hujan. Tidak perlu malu. Tidak perlu berasa anda ketinggalan zaman. Cinta dianugerahkan kepada mereka yang menjadi pilihan Allah. Jangan juga menjadikan cinta sebahagian daripada permainan untuk mempersendakan atau bertujuan hanya untuk mempermainkan seseorang.

RUJUKAN:


Jisim Dan Tenaga

Alam semesta secara umum boleh didefinisikan sebagai hamparan fabrik ruang-masa yang diisi dengan tenaga (energy) dan jisim (mass). Tanpa kedua-dua ramuan tersebut, alam semesta hanyalah hamparan kosong yang terdiri daripada 3 dimensi ruang dan 1 dimensi masa tanpa kewujudan planet, matahari, bintang, galaksi, lohong hitam dan objek-objek cakerawala yang lain, termasuklah manusia itu sendiri.

Cuba bayangkan alam semesta yang kita diami ini hanya mempunyai jisim tetapi tidak mempunyai tenaga. Berdasarkan perspektif Newtonian mekanik (fizik yang kita belajar di sekolah menengah dan pra-universiti), kita boleh analogikan situasi tersebut dengan membayangkan seketul batu yang tidak bergerak dan hanya menetap di satu tempat sahaja.

Namun bagaimana pula dengan alam semesta yang mempunyai tenaga tetapi tidak mempunyai jisim. Ia agak mustahil kerana definisi tenaga berkait rapat dengan kewujudan jirim itu sendiri. Sebagai contoh, batu yang berada di hujung tebing mempunyai tenaga potensi yang tinggi atas faktor graviti, di mana ia boleh menyebabkan batu itu jatuh, dan apabila batu itu jatuh, tenaga potensi tersebut akan bertukar menjadi tenaga kinetik dan apabila batu itu mencecah tanah, tenaga kinetik akan bertukar menjadi bunyi, ‘shock waves’, tenaga haba dan pemecahan batu itu sendiri.

Bolehkah situasi tersebut (pertukaran tenaga) berlaku tanpa wujudnya batu atau tanah yang berada di bawah? Berdasarkan interpretasi klasikal fizik, ia seolah-olah menunjukkan bahawa jisim ialah sesuatu yang sudah wujud, dan seterusnya diikuti oleh tenaga sebagai satu ‘property’ atau sifat yang dimiliki oleh jisim itu sendiri. Namun menurut Einstein, gambaran ini tidak tepat dan inilah yang cuba diketengahkan oleh persamaan yang paling popular di dunia iaitu:

Persamaan ini menunjukkan bahawa jisim boleh ditukar ganti dengan jumlah tenaga yang sangat banyak dan seperti yang kita ketahui, kelajuan cahaya, , adalah malar (constant) iaitu 299792458 meter per saat. Persamaan ini sangat berguna untuk benda yang sangat berat dan bergerak dalam kelajuan yang sangat tinggi (menghampiri kelajuan cahaya). Disebabkan kelajuan cahaya adalah malar, ruang-masa kontinum harus berubah bagi membenarkan cahaya bergerak dengan kelajuan yang malar.

Apabila fabrik ruang-masa berubah, segala benda yang boleh diukur, seperti jisim dan tenaga, juga akan berubah. Sebagai contoh, sekiranya kapal angkasa bergerak pada kelajuan yang sangat tinggi dan menghampiri kelajuan cahaya, berat jisim kapal angkasa tersebut serta isinya, , akan turut bertambah. Tetapi dari mana datangnya jisim tambahan tersebut? Jisim tambahan tersebut datang daripada tenaga pergerakan (energy of motion), . Dalam kata lain, sebahagian daripada tenaga pergerakan kapal angkasa tersebut akan bertukar menjadi jisim.

Perhubungan di antara jisim dan masa yang didemonstrasi oleh persamaan ini merupakan jawapan kepada salah satu persoalan yang paling besar dalam bidang sains iaitu: Kenapa matahari bersinar? Sinaran matahari itu terhasil apabila hidrogen atom dimampatkan pada suhu yang tinggi dan kemudian sebahagian daripada jisim hydrogen tersebut bertukar menjadi tenaga. Proses ini dikenali sebagai pelakuran termonuklear (thermonuclear fusion).

Selain itu, persamaan ini juga memainkan watak penting dalam pembuatan bom atom namun ia tidaklah bermaksud Albert Einstein bertanggungjawab ke atas peristiwa pengeboman Hiroshima dan Nagasaki kerana persamaan tersebut tidak menjelaskan teknik pembuatan bom atom, ia hanya menjelaskan proses pelepasan tenaga di dalam bom atom tersebut (thermonuclear fision).

Ia juga merupakan salah satu hipotesis utama dalam ‘Theory of Special Relativity’ yang dikemukakan oleh Albert Einstein dan mempunyai banyak aplikasi dalam kehidupan seharian kita. Malah banyak proses semulajadi yang berlaku di alam semesta ini berkait rapat dengan persamaan tersebut. Melalui persamaan ini kita boleh fahami bahawa jisim dan tenaga adalah dua manifestasi benda sama – walau apapun benda tersebut.

RUJUKAN:

Einstein, A. (1905). DOES THE INERTIA OF A BODY DEPEND UPON ITS ENERGY CONTENT? https://www.fourmilab.ch/etexts/einstein/E_mc2/e_mc2.pdf

Artikel dikirimkan oleh Amier Hakeem untuk The Patriots.


Hwarang: Pahlawan Jambu Elit Silla

Tahunnya adalah sekitar 560 Masehi, sewaktu
era pemerintahan Raja Jinheung. Anak-anak muda lelaki yang gagah perkasa
kelihatan bersiap siaga dalam pasukan masing-masing. Pasukan ketenteraan ini
bukan sahaja mempunyai kekuatan dan kemahiran yang tersendiri, malah turut
mempunyai rupa paras serta personaliti yang menarik. Ini adalah kisah mengenai
Hwarang, pasukan pahlawan elit yang terkenal pada era Kerajaan Silla. Artikel
ini akan membawa kita menelusuri sejarah di sebalik penubuhan pasukan Hwarang
dan keistimewaan yang dimiliki oleh pasukan elit ini.

Bagaimanakah Hwarang mula dibentuk? Kisahnya akan dimulakan dengan sejarah Tiga Kerajaan di Semenanjung Korea antara tahun 37 sebelum Masehi sehingga tahun 676 Masehi. Tiga kerajaan yang dimaksudkan ini adalah Kerajaan Goguryeo yang meliputi sebahagian besar kawasan daripada ketiga-tiganya iaitu bahagian timur negara China (pada hari ini) sehingga bahagian utara Semenanjung Korea; Kerajaan Baekje yang meliputi bahagian barat Semenanjung Korea yang turut dikenali sebagai Kerajaan Maritim; serta Kerajaan Silla yang terletak di bahagian timur Semenanjung Korea.

Era pemerintahan ketiga-tiga buah kerajaan ini bertahan sehingga 700 tahun lamanya, sehinggalah Kerajaan Baekje runtuh pada tahun 660 Masehi dan Kerajaan Goguryeo pula mengalami kejatuhan pada tahun 668 Masehi. Manakala Kerajaan Silla kekal sebagai satu-satunya kerajaan yang bertahan dan akhirnya menyatukan kesemua kerajaan tersebut.

Kerajaan Silla secara umumnya dikenali
sebagai sebuah kerajaan yang tidak mempunyai kekuatan tentera yang kukuh
berbanding dengan dua kerajaan yang lain di mana dikatakan pada era
pemerintahan Raja Gwanggaeto, iaitu raja ke-19 dalam Goguryeo, sewaktu kerajaan
Silla dicerobohi oleh tentera Jepun pada sekitar tahun 400 Masehi, kerajaan
Goguryeo telah pun berjaya menewaskan Jepun. Ini jelas menunjukkan bahawa kuasa
ketenteraan yang dimiliki oleh Kerajaan Silla tidaklah sekuat kuasa tentera
yang dimiliki oleh Goguryeo dan Baekje. Jadi, bagaimanakah Hwarang menjadi penentu
kepada kekuatan tentera Silla dan sekaligus membantu Silla dalam menyatukan
ketiga-tiga buah kerajaan di bawah satu kuasa?

Pembentukan Hwarang

Hwarang (Flowering Knights) adalah
suatu organisasi tentera yang sangat terkenal dalam sejarah purba Korea. Namun,
apakah jenis pembelajaran, siapakah golongan pengajar yang membentuk Hwarang
serta bagaimanakah mereka mempelajari teknik seni mempertahankan diri yang
sebegitu hebat sehingga berjaya menguasai medan perang masih lagi menjadi teka
teki dalam kalangan ahli sejarah purba Korea. Malah, para ahli sejarah juga
masih berteka teki tentang apakah motivasi dan penggerak yang menjadikan
pasukan Hwarang sebagai suatu pasukan pahlawan hebat dan mengatasi kekuatan
tentera yang dimiliki oleh Goguryeo dan Baekje dalam waktu yang singkat.

Kerajaan Silla merupakan sebuah kerajaan yang
agak terpencil jika dibandingkan dengan Goguryeo dan Baekje. Malah, tidak
seperti kedua-dua kerajaan tersebut, Silla tidak mempunyai sebarang institusi
pendidikan atau sistem sekolah yang khusus. Dan Hwarang adalah satu-satunya
organisasi tersusun yang memberi peluang kepada anak-anak muda untuk
mempelajari seni mempertahankan diri. Manakala institusi Gukhak pula hanya
dibentuk di Silla selepas penyatuan ketiga-tiga buah kerajaan, iaitu sekitar
tahun 682 Masehi.

Asas kepada penubuhan organisasi Hwarang ini
bermula ketika era pemerintahan Raja Jinheung (sekitar tahun 540 hingga 576
Masehi). Terdapat banyak pendapat yang menyatakan mengenai tarikh sebenar
penubuhan Hwarang ini, di mana dalam Samguksagi (History of the Three
Kingdoms), ia dikatakan bermula pada tahun 576 Masehi, manakala di dalam Dongguktonggam
pula, tarikhnya adalah pada tahun 540 Masehi. Namun, para ahli sejarah sepakat
menyatakan bahawa pembentukan Hwarang ini sebenarnya bermula pada era
pemerintahan Raja Jinheung, iaitu sekitar tahun 562 Masehi.

Hwarang merupakan sebuah institusi atau
organisasi khas buat belia (anak muda/budak) lelaki untuk membentuk mereka
menjadi pahlawan elit Kerajaan Silla. Sebenarnya, ia adalah berasal daripada
sistem Wonhwa (Original Flower) yang mana dalam sistem ini, para wanita
dan gadis yang berperwatakan menarik dipilih untuk memasukinya. Menurut
sejarah, dua orang wanita yang jelita bernama Nammo dan Junjeong telah dipilih
oleh Raja Jinheung dan mereka harus tinggal bersama wanita-wanita lain yang
menjadi pengikut mereka. Namun, wanita-wanita ini menjadi cemburu dengan
kecantikan masing-masing, dan mula bergaduh sesama mereka. Akhirnya, situasi
menjadi buruk mengakibatkan berlakunya pembunuhan antara mereka.

Raja Jinheung menghapuskan Wonhwa dan memilih
lelaki-lelaki menarik dan tampan bagi membentuk organisasi baru dipanggil
Hwarang. Walaupun pada asalnya penubuhan Wonhwa (asas kepada Hwarang) ini
adalah bertujuan untuk memilih wanita yang mampu untuk mengendalikan upacara
peringatan kematian (memorial service), namun sistem asal ini telah
diubah kepada pemilihan para lelaki muda yang kemudiannya berkembang menjadi
suatu institusi bagi mencari lelaki muda yang berkebolehan untuk dijadikan
pahlawan Silla.

Pada waktu itu, Silla yang tidak mempunyai
institusi pendidikan yang istimewa telah memilih ramai bakat-bakat baru di
bawah organisasi Hwarang. Kumpulan anak muda yang dibentuk di bawah Hwarang ini
telah diajar dengan ilmu kesusasteraan dan seni mempertahankan diri. Hwarang
kebiasaannya terdiri daripada golongan aristokrat yang berusia antara 15 hingga
18 tahun, dan lebih 30% daripada rekod sejarah mencatatkan bahawa Hwarang ini
terdiri daripada anak-anak golongan aristokrat yang kuat pengaruhnya. Malah,
Hwarang juga sebenarnya terdiri daripada sami-sami yang dianggap berkasta
tinggi pada waktu itu (Nangdo). Secara keseluruhannya, organisasi Hwarang ini
terbentuk daripada anak-anak muda daripada kelas (kasta) tinggi yang mempunyai
prestijnya yang tersendiri. Disebabkan inilah ia adalah suatu kumpulan pahlawan
elit Silla.

Ciri-ciri seni mempertahankan diri Hwarang

Rekod-rekod sejarah Korea purba mencatatkan antara
aktiviti yang mencirikan kumpulan Hwarang ini ialah penggunaan pedang, memanah,
menaiki kuda, mendaki gunung dan melempar batu. Malah, mereka juga gemarkan
aktiviti-aktiviti seperti Chukguk (bola sepak), menyanyi, menari dan
mempelajari kemahiran khusus seperti berburu. Kumpulan Hwarang juga mempelajari
kemahiran kepimpinan, geografi, kawalan minda serta persediaan menghadapi
peperangan (melalui latihan luar dipanggil Pyeonlyeok).

Namun, kesemua aktiviti yang dipelajari oleh
Hwarang ini juga sebenarnya adalah aktiviti yang turut dilakukan oleh Goguryeo
dan Baekje dalam membentuk dan melatih pasukan tentera mereka. Maka, bolehlah
dikatakan bahawa aktiviti-aktiviti tersebut sebenarnya tidak hanya terhad dan
istimewa dalam pasukan Hwarang sahaja. Apa yang membezakan Hwarang dengan
pasukan tentera Goguryeo dan Baekje ialah bagaimana mereka mengamalkan
(berlatih) ilmu mempertahankan diri tersebut serta individu yang telah mengajar
dan melatih pasukan Hwarang ini.

Pasukan Hwarang mempunyai ciri dan aspek
ketenteraan yang kukuh. Oleh sebab inilah, seni mempertahankan diri yang mereka
pelajari adalah bertujuan semata-mata untuk menghadapi perang. Salah seorang
Hwarang yang terkenal dalam sejarah purba Korea ialah Kim Yu-Sin yang menjadi
Hwarang pada usia 15 tahun. Kim Yu-Sin menyaksikan bagaimana Goguryeo dan
Baekje menyerang Silla dan bertekad untuk menewaskan tentera musuh dan berlatih
secara sendirian di dalam sebuah gua. Malah, selepas menjadi Hwarang, Kim
Yu-Sin masih lagi mengamalkan latihannya secara bersendirian dan menerima
ajaran daripada seorang lelaki bangsawan. Ini menunjukkan bahawa kebanyakan
Hwarang cenderung untuk mengamalkan latihan mempertahankan diri mereka secara
bersendirian di samping mengikuti latihan di organisasi itu sendiri bersama
ahli yang lain.

Rekod sejarah juga menyebutkan bahawa kaedah
pengajaran untuk Hwarang ini ialah melalui pakar dalam bidang tertentu
memperturunkan ilmu mereka buat anak-anak muda tersebut. Contohnya ialah
mengenai seorang Hwarang bernama Munno yang mahir dalam lawan pedang yang
memasuki Hwarang pada usia 12 tahun. Munno seorang yang pengasih dan mempunyai
tubuh badan yang lebih besar berbanding ayahnya. Sementara itu, Gong pula
memasuki Hwarang pada usia 15 tahun dan telah mempelajari ilmu menari, menyanyi
dan sejarah daripada pelbagai orang pakar, termasuklah Munno (sebagai senior
Hwarang). Gong mempelajari ilmu lawan pedang daripada Munno, dan akhirnya
bergelar pelajar terbaik dan menjadi pembantu kepada Munno.

Penglibatan sami dalam Hwarang

Kenapakah sami ini dianggap sebagai golongan
berkelas tinggi pada zaman Kerajaan Silla? Ini adalah kerana Silla merupakan
sebuah kerajaan yang mengamalkan kepercayaan Buddha, dan disebabkan inilah
kedudukan sami dianggap mulia sehingga sama tarafnya dengan golongan
aristokrat. Sami ialah golongan yang menyebarkan ideologi dan dianggap
intelektual pada waktu itu, dan penglibatan sami dalam institusi Hwarang ialah
sesuatu yang diingini oleh Raja Jinheung dalam meletakkan asas Buddha dalam
Hwarang.

Sami-sami ini memainkan peranan penting dalam
organisasi Hwarang, di mana mereka bukan sahaja menyertainya sebagai Hwarang,
malah turut mengajarkan ilmu tertentu seperti puisi dan kesusateraan lain. Malah,
organisasi Hwarang ini sebenarnya mengambil sami-sami yang terkenal dalam
bidang masing-masing bagi mengukuhkan Hwarang dan menunjukkan kepintaran
mereka. Sami-sami ini terlibat dalam mengajar ilmu berkaitan ideologi Buddha
serta turut mahir dalam seni mempertahankan diri. Ironinya, seorang sami yang
dibentuk untuk tidak melakukan kezaliman, telah menyertai Hwarang bagi
memperlengkapkan diri mereka untuk melawan dan membunuh musuh.

Hwarang dan semangat nasionalisme

Sejak awal lagi, Raja Jinheung telah
membentuk Hwarang ini bagi mencari anak-anak muda yang setia dan berbakat
bertujuan untuk berkhidmat demi negara. Malah, Hwarang adalah antara faktor
utama yang membawa kepada kejayaan Silla dalam menyatukan ketiga-tiga buah
kerajaan di bawah suatu kuasa. Anak-anak muda telah dilatih sejak usia yang
muda (awal remaja) bagi membentuk kesetiaan mereka terhadap Silla dan
seterusnya dibawa memasuki Hwarang. Dalam hal ini, ibu bapa golongan aristokrat
ini berperanan dalam menyemaikan semangat nasionalisme terhadap anak-anak
mereka dan seterusnya menaikkan moral mereka untuk setia terhadap negara.

Ini dapat dilihat dalam beberapa catatan
mengenai kisah anak-anak muda Hwarang ini. Binyeongja (seorang senior Hwarang)
telah memilih untuk mati demi menaikkan moral pasukan Silla dalam perang mereka
dengan Baekje. Manakala, anak Binyeongja, iaitu Geojin juga memilih untuk mati
di medan perang dengan meluru ke arah tentera musuh demi pasukannya. Prinsip
kesetiaan terhadap negara yang diamalkan oleh Hwarang ini adalah berasaskan
kepada nilai-nilai ajaran Buddha, iaitu 5 daripada 10 prinsip utamanya. Lima prinsip
(Sesokogye) ini ialah:

Kesemua prinsip ini jelas menjadi asas kepada
Hwarang, dan seterusnya menjadi penggerak dan motivasi buat mereka dalam
menjalani latihan dan melawan musuh.

Kesimpulan

Hwarang merupakan sebuah pasukan pahlawan
elit yang paling berani dan setia dalam sejarah pembentukan Korea. Asas
kesetiaan Hwarang adalah asas yang menjadi pemangkin kepada pasukan ketenteraan
pada era seterusnya. Sistem pendidikan Hwarang yang melatih anak-anak lelaki
sejak usia yang masih muda bertujuan bagi membentuk moral dan mengasah bakat
mereka. Hwarang adalah simbol sebuah institusi pendidikan yang bukan sahaja
menekankan aspek ketenteraan, malah turut memberi penekanan terhadap aspek
kebudayaan dan pembentuk jati diri anak-anak muda.

RUJUKAN:

Choe, K. (2016). Ch’oe
Ch’iwŏn’s P’ungnyudo and Present-day Hallyu. International Journal of Korean
History, 21(1), 193–220.

McBride II, R. D.
(2010). Silla Buddhism and the Hwarang. Korean Studies, 34, 54–90.

Park, K., & Ok, G.
(2016). Martial Arts and Ideology of Hwarang, the Ancient Korean Warrior. The
International Journal of the History of Sport, 33(9), 951–962.


Parasite (2019): Siapakah Parasite Yang Sebenarnya?

Terlalu ramai orang bercakap tentang filem ini. Dari pengkritik dan peminat filem sehinggalah ke orang awam. Pengarahnya dijemput beberapa hos popular Amerika Syarikat untuk bercakap lebih mendalam tentang filem yang menerima tepukan gemuruh di Festival Filem Cannes.

Itu belum lagi di media sosial. Di ruang ini filem ini diceritakan dan disebar dengan meluas, sehingga menjadi tular dikalangan warga maya. Di Malaysia pun, apa kurangnya. Filem Parasite diminati penonton di Malaysia tidak kiralah mereka peminat k-pop ataupun sekadar peminat filem konvensional.

Tapi di sebalik kejayaan itu, apa mesej yang cuba disampaikan filem ini? Ada apa di sebalik nama Parasite itu? Kenapa tak ada seekor pun parasit dalam filem ini? Dan siapakah parasit sebenar yang dimaksudkan Bong Joon-Ho?

Keluarga Kim

Parasite secara asasnya menceritakan tentang kisah dua keluarga. Dengan taraf dan kedudukan yang bagaikan langit dan bumi. Bagaikan cerminan yang bertentangan di antara satu sama lain.

Satu adalah keluarga Kim yang tinggal di kawasan setinggan. Rumah mereka terletak di bawah tanah. Dengan keadaan yang sempit dan bersepah, ternyatalah keluarga Kim bukanlah keluarga yang hidup senang-lenang.

Ianya terdiri dari si ayah (Ki-Taek), si ibu (Chung-Sook), seorang anak lelaki (Ki-Woo) dan seorang anak perempuan (Ki-Jeong).  Mereka sekeluarga masing-masing tidak bekerja, terpaksa melakukan kerja-kerja rencam bagi menyara hidup mereka sekeluarga.

Ada satu adengan menunjukkan yang ahli keluarga mereka terpaksa berhempas pulas mengelilingi rumah, sehingga sanggup duduk di tandas, semata-mata kerana hendak mencuri wi-fi jiran. Itulah nasib kehidupan keluarga Kim yang ibarat kais pagi makan pagi, kais petang, makan petang.

Keluarga Park

Keluarga Park pula adalah keluarga yang kaya raya, Rumah mereka rumah banglo yang direka arkitek terkemuka. Nak ke sana seperti perlu menaiki jalan di lereng bukit.

Keluarga mereka terdiri daripada si ayah (Dong-ik), si ibu (Yeon-gyo), anak lelaki (Da-Song) dan seorang anak perempuan (Da-hye). Si Ayah merupakan pengarah kepada sebuah syarikat terkemuka, membolehkan beliau sekeluarga menjalani hidup dalam keadaan yang mewah.

Ketika di awal cerita mereka mempunyai seorang penjaga rumah, seorang pemandu kereta, dan seorang tutor yang diupah untuk mengajar anak perempuannya bahasa Inggeris.

Begitulah berbezanya kehidupan dua keluarga ini. Satu keluarga hidup di bawah tanah, satu keluarga hidup di atas bukit. Dan takdir (ataupun plot cerita) akan mempertembungkan kedua keluarga ini.

Pertembungan Dua Keluarga

Konfliknya bermula bila Min-Hyuk, kawan baik kepada Ki-Woo datang melawat keluarga Kim di rumah mereka. Min-Hyuk menghadiahkan batu berhias yang cantik kepada keluarga Kim, sebagai tanda tuah.

Selepas itu, Min-Hyuk keluar minum bersama Ki-Woo, sambil menawarkan kerja kepada anak lelaki keluarga Kim itu. Kata Min-Hyuk, dia hendak ke luar negara untuk menyambung pelajaran.

Jadi tugasnya sebagai tutor kepada anak perempuan keluarga Park terpaksa ditinggalkan. Oleh kerana itu, Min-Hyuk meminta Ki-Woo untuk mengambil alih tugasnya sebagai tutor kepada Da-Hye.

Pada mulanya Ki-Woo enggan, kerana tidak mempunyai sebarang sijil pelajaran yang sah,. Tapi dengan bantuan adiknya, dia berjaya menghasilkan satu sijil palsu untuk dibawa ketika temuduga kerja dengan keluarga Park.

Keluarga Park yang kelihatan seperti lurus bendul menerima sahaja Ki-Woo tanpa banyak soal. Dari situlah bermulanya kehidupan Ki-Woo dalam rumah keluarga Park.

Sedikit demi sedikit Ki-Woo mula mengatur langkahnya. Untuk membawa keluarganya keluar dari kepompong kemiskinan, dan bekerja untuk keluarga Park. Ki-Woo bermula dengan mengambil hati Da-Hye, sehinggakan anak perempuan keluarga Park itu jatuh cinta dengannya.

Selepas itu, Ki-Woo mengorek tentang Da-Song yang kelihatan seperti mempunyai bakat melukis. Jadi Ki-Woo menyamarkan adik perempuannya Ki-Jeong sebagai seorang ahli terapi professional dalam bidang seni.

Selepas itu Ki-Jeong pula melakukan muslihatnya untuk memastikan yang pemandu kereta keluarga Park dipecat. Dengan itu, Ki-Woo membawa masuk ayahnya pula (Ki-Taek) sebagai pemandu untuk keluarga Park.

Selepas itu, mereka sekeluarga pula merencana untuk membuang penjaga rumah itu. Berkat kesabaran dan kepintaran mereka, penjaga rumah itu akhirnya dibuang kerja, dan ibu mereka pula (Chung-Sook) menyamar sebagai penjaga rumah untuk bekerja dengan keluarga Park.

Maka dengan itu bermulalah kehidupan dua keluarga ini dalam satu rumah. Keluarga Park yang memang pemilik asal rumah banglo ini, dan juga keluarga Kim yang masing-masing menyamar sebagai pekerja professional untuk membolehkan mereka tinggal dalam rumah serba mewah ini.

Jadi Siapa Parasite yang dimaksudkan?

Kalau tengok sekali imbas, kita boleh agak siapa sebenarnya parasit yang cuba ditonjolkan oleh pengarah filem ini. Nampak macam keluarga Kim-lah parasit. Yang duduk menumpang hasil kemewahan keluarga Park.

Tapi sebenarnya, kalau kita menganalisa cerita ini dengan lebih teliti, kita akan dapati yang keluarga Kim bukanlah parasit yang dimaksudkan. Parasit, jika kita ambil maksudnya adalah satu organisma yang menumpang perumah, dan menyedut segala khasiat yang ada pada perumah tersebut, menjadikan dirinya sihat dan terus hidup, tapi mendatangkan b4hay4 pada perumahnya.

Kata kuncinya di sini adalah mencuri kesenangan dari perumah, dan mendatangkan bah4y4 pada perumah. Melihat kepada nasib keluarga Kim di akhir cerita, bolehkah kita panggil mereka sebagai parasit? Adakah keluarga Kim menjadi kaya raya di akhir cerita, membolot segala kekayaan keluarga Park?

Tidak bukan? Di akhir cerita si ayah (Ki-Taek) terpaksa bersembunyi di rumah tersebut menunggu dirinya untuk diselamatkan anaknya Ki-Woo. Dan mereka sekeluarga masih lagi hidup dalam serba kemiskinan.

Jadi siapa parasit sebenar? Sudah tentulah keluarga Park. Yang hidup mewah di atas kesusahan keluarga Kim. Si ibu tidak tahu berbahasa Inggeris dengan baik, maka dia terpaksa mengupah seorang tutor untuk mengajar anaknya. Anaknya Da-Hye terus menerus menjadi pandai dan belajar ke universiti, tapi si tutor? Hanya mendapat upah yang tak seberapa, tapi masih lagi terpaksa berusaha keras untuk ke universiti.

Si ibu keluarga Park tidak tahu memasak dan mengemas rumah, maka terpaksa mengupah seorang penjaga rumah, untuk memasak dan mengemas rumah bagi keluarganya. Si ayah malas hendak memandu kereta, maka terpaksa mengupah seorang pemandu untuk memandu bagi keluarga mereka.

Tapi yang diupah mereka itu masih lagi hidup miskin dan melarat, sedangkan mereka terus menerus hidup senang dan dalam kemewahan. Itulah dia parasit sebenar yang cuba ditonjolkan melalui filem arahan Bong-Joon Ho ini.

Apa Mesejnya?

Ingat lagi dulu, ketika kecil, kita sering terdengar nasihat, “Belajar rajin-rajin, nanti besar boleh hidup senang.” Ia merupakan sesuatu yang logik bila difikirkan. Di mana orang miskin yang rajin berusaha pasti akan berjaya akhirnya.

Tapi bagaimana pula dengan mereka yang kaya? Ada kajian yang pernah diterbitkan beberapa tahun lepas yang menunjukkan lebih daripada 82% kekayaan di seluruh dunia, pergi kepada hanya 1 peratus sahaja dari seluruh populasi dunia. Bunyi macam parasit kan?

Di sini menunjukkan satu hakikat bahawa terdapat satu jurang yang besar di antara yang kaya dan yang misikin .Dan jurang itu semakin membesar, tahun demi tahun. Di mana yang kaya terus menerus mengambil kesempatan dari yang miskin.

Di Korea Selatan sendiri, kita mendapat tahu bahawa 10% populasi Korea Selatan mengawal sehingga 66% kekayaan di negara itu. Dan Korea Selatan merupakan antara negara yang mempunyai jurang kekayaan yang terendah di Asia.

Yang kaya akan terus menjadi kaya, dan yang miskin mungkin akan terus kekal sebegitu, ataupun lebih teruk lagi menjadi semakin miskin.

Hakikat ini ditunjukkan dengan baik sekali, dalam filem Parasite. Keluarga Kim yang miskin itu bukanlah keluarga yang bodoh. Mereka semua bijak, dan pandai dengan muslihat. Sedangkan keluarga Park merupakan keluarga yang lurus bendul, sehingga muslihat keluarga Kim lansung tidak disedari mereka.

Tapi keluarga Park hidup serba mewah, sedangkan keluarga Kim hidup melarat dalam kemiskinan. Di akhir cerita kita ditayangkan satu adengan di mana Ki-Woo bertekad untuk membeli rumah itu dan membebaskan ayahnya yang tinggal di bawah tanah. Tapi semua penonton tahu, yang semua itu hanya satu angan-angan Ki-Woo yang mungkin sekali tidak akan tercapai.

Satu realiti yang patut kita terima untuk membolehkan kita merubahnya.

RUJUKAN:

Bradley, L. (2019, Disember 10). Parasite Director Bong Joon-ho Might Be the Best Late-Night Guest Eve. Retrieved from Vanity Fair: https://www.vanityfair.com/hollywood/2019/12/parasite-bong-joon-ho-tonight-show-jimmy-fallon-interview

Frater, P. (2019, May 21). Bong Joon-ho’s ‘Parasite’ Earns Five-Minute Cannes Ovation. Retrieved from Variety: https://variety.com/2019/film/asia/bong-joon-ho-parasite-five-minute-cannes-standing-ovation-1203223102/

MacDonald, J. (2020, Jan 13). ‘Parasite’ Makes Korean Film History With Six Oscar Nominations. Retrieved from Forbes: https://www.forbes.com/sites/joanmacdonald/2020/01/13/parasite-makes-korean-film-history-with-six-oscar-nominations/#260ffb5941ee

Suliman, A. (2018, January 22). 82 Percent of the Wealth Generated Last Year ‘Went to the Richest 1 Percent of the Global Population’. Retrieved from Time: https://time.com/5111971/billionaires-global-inequality-income-oxfam-wealth/

Terry, S. M. (2020, Jan 18). ‘Parasite’ brutally portrays inequality in South Korea. It also signals progress. Retrieved from Washington Post: https://www.washingtonpost.com/opinions/2020/01/17/parasite-brutally-portrays-inequality-south-korea-it-also-signals-progress/


Naluri Melayu Itu Menghormati Dan Menyayangi Wanita

Perjuangan kumpulan yang mengelarkan diri mereka sebagai pejuang hak wanita (gerakan feminisme) bukannya berjuang untuk memartabatkan wanita. Sebaliknya ia satu usaha memperbodohkan, merendahkan martabat dan menjuruskan wanita ke lembah hina. Lebih malang, ramai di kalangan mereka adalah orang Melayu Islam.

Naluri Melayu itu menghormati yang menyayangi wanita. Sebelum kedatangan Islam lagi, ada wanita yang diangkat menjadi pemimpin. Ibnu Battutah mencatatkan ada seorang pemimpin wanita yang bernama Urduja di sebuah tempat di Alam Melayu yang bernama Kailukari.

Urduja ini puteri Raja Tawalisi. Ibnu Battutah juga menceritakan tentang keadaan rakyat wanita di negara Tawalisi seperti berikut:-

“Kaum wanita mereka menunggang kuda dan pandai memanah di samping turut berperang, sama seperti lelaki.

Zaman itu, menunggang kuda, memanah dan ilmu perang dianggap satu ilmu yang sangat tinggi nilainya. Apabila para wanita memiliki kemahiran-kemahiran tersebut bererti mereka telah menjalani satu bentuk pendidikan.

Jika ada di kalangan Arab Jahiliyah yang mengamalkan budaya menanam anak perempuan hidup-hidup, amalan seperti ini tidak berlaku di Alam Melayu. Jika orang-orang Nepal mengamalkan budaya Chhaupadi iaitu mengasingkan wanita yang kedatangan haid dalam sebuah pondok kecil di luar rumah, adat sebegini sangat asing di Alam Melayu.

Jika sebelum kedatangan Islam pun orang-orang Melayu telah memuliakan wanita, apatah lagi setelah kedatangan Islam. Hal ini juga boleh dibuktikan dari catatan Ibnu Battutah. Beliau menceritakan bagaimana keadaan wanita yang dihormati dalam kerajaan Islam Samudera Pasai hatta oleh sultan sendiri. Jika sultan ingin meminang seseorang gadis, baginda akan mengutuskan sekumpulan wanita untuk melihat gadis tersebut.

Di samping itu, kewujudan adat pepatih dalam kehidupan suku Minang menjadi bukti betapa masyarakat di rantau ini begitu menyanjungi dan memelihara kepentingan wanita. Sehinggakan, dalam budaya orang-orang Minang zaman dulu, anak lelaki akan disuruh tidur di surau manakala anak perempuan diberikan tempat tidur di rumah.

Penghormatan ke atas wanita juga jelas kelihatan dalam adat dan budaya masyarakat Aceh. Semasa zaman pemerintahan Sultan Iskandar Muda, wanita turut diberi peranan dalam pentadbiran. Maka dengan itu wujudlah pepatah:-

Adat bak Potue Meureuhum,Hukum bak Syiah Kuala,Kanun bak Putroe Phang (Puteri Pahang)Resam bak Laksamana

Setelah kemangkatan Sultan Iskandar Thani, kerajaan Aceh Darussalam diperintah oleh 4 orang Sultanah (sultan wanita). Maka tidak hairanlah jika Aceh memiliki laksamana perang wanita yang bernama Keumalahayati dan angkatan jihad wanita yang terdiri dari kalangan para balu syuhada yang dinamakan angkatan Inong Balee. Aceh juga memiliki ulama wanita dan serikandi jihad yang masyhur iaitu Teungku Fakinah.

Banyak lagi perkara yang dapat ditulis tentang betapa naluri Melayu itu menyanjungi dan menghormati wanita. Adapun kes-kes kezaliman atau penganiayaan terhadap wanita yang berlaku adalah masalah individu, bukan adat dan budaya Melayu. Dengan itu, Ahmad bin Yaaqub al-Johori menulis dalam Kitab Adab Perempuan (1926) seperti berikut:-

“Kahwinkan anak (perempuan) engkau dengan orang yang takutkan Allah kerana jika kasihkan anak engkau, nescaya dimuliakannya. Dan jika ia marah, maka tiadalah dianiayakannya.”

Jadi untuk apa adanya gerakan feminism sebegini di sini melainkan ianya satu usaha pembodohan.

Kesamarataan itu belum tentu satu keadilan. Dalam keadaan tertentu, kesamarataan itu adalah satu bentuk kezaliman.

Hasanuddin Yusof Maktab Penyelidikan Tamadun Alam Melayu dan Islam


Ulangtahun Satu Lebaran Sejarah: Pendaratan Di Bulan

49 tahun sudah berlalu sejak kejayaan program Apollo memberikan kita satu inspirasi yang luar biasa. Legasi yang ditinggalkan Amerika Syarikat sememangnya tidak dapat ditandingi. Bayangkanlah – langit dan bumi berjaya dihubungkan ketika kuasa-kuasa besar leka dengan Perang Dingin. Dan pendaratan di Bulan memberikan kita azam baru untuk menggerakkan segala kerja ke Marikh pula. Namun ramai yang lihat pada kejayaan 20 Julai 1969 sahaja, tanpa mengambil kira percaturan yang dimulakan hampir 10 tahun sebelumnya.

Sepanjang 1950-an, Amerika Syarikat sudahpun meletakkan mata di angkasa. John F. Kennedy sendiri menjaminkan dominasi Amerika Syarikat dalam hal ehwal penerokaan angkasa dan pertahanan dalam manifesto kempen beliau. Sepanjang demam pilihanraya, beliau mengecam kelemahan Amerika Syarikat akibat tindakan-tindakan Dwight Eisenhower. Maka pencapaian aeroangkasa bagi Kennedy akan mengembalikan prestij Amerika Syarikat.

Namun retorik beliau tidak dimanfaatkan selepas kemenangan dalam pilihanraya. Beliau tidak begitu arif tentang keperluan teknikal dan kewangan. Ketika itu juga, Kesatuan Soviet sudahpun bersedia untuk melancarkan kembara agung mereka. Amerika Syarikat turut tidak berdiam, dengan Projek Mercury misalnya yang melibatkan seramai 2 juta orang dengan bajet AS$270 juta (1965). Kejayaan Sputnik-1 dan Program Vostok menghidupkan semula azam Kennedy. Rakyat Amerika mula risau jika mereka ketinggalan dalam aspirasi angkasa.

Maka dalam satu sidang, John F. Kennedy berucap, “saya rasa negara ini perlu komited untuk mencapai sasaran sebelum habisnya dekad ini iaitu dengan mendaratkan seseorang di Bulan dan kembalikannya ke Bumi.” Tetapi beliau tidak dapat merasai keghairahan ketika Neil Armstrong meletakkan kakinya di permukaan Bulan. Sebanyak AS$25.4 bilion (1973) telah dibelanjakan untuk mencapai matlamat ini.

Sehingga hari ini Program Apollo dikatakan telah memberikan sumbangan besar kepada pembangunan teknologi. Memang benar komputer dan elektronik telah direvolusikan sehingga komputer riba pada hari ini pun merupakan benih semaian Program Apollo. Inovasi tanpa wayar NASA juga telah memberikan pembaharuan bagi peralatan Black & Decker seperti mesin-mesin tebuk, pemutar skru automatic dan apa-apa jua peralatan perumahan mudah alih.

Tetapi sumbangan program Apollo sebenarnya melangkau jauh daripada elektronik semata-mata. Pakaian angkasa yang digunakan NASA sendiri telah memperbaharui bumbung stadium misalnya Stadium Reliant, Texas. Malah fabrik pakaian ini juga kini digunakan pihak bomba atas keupayaan tanggung panas dan tekanan.

Banyak peralatan lagi pada hari ini merupakan warisan daripada program Apollo. Daripada alat pemantauan jantung ke panel suria, kita menikmati kehebatan-kehebatan saintifik di dalam sistem keselamatan anti-pencuri pun. Menggunakan kontrak NASA, Wyle-3S turut membina sebuah sistem untuk meneliti gempa bumi. Teknologi ion perak NASA juga merupakan alternatif terbaik bagi Caribbean Clear Inc. untuk membersihkan kolam renang tanpa menggunakan klorin ataupun bromin.

Tentu sekali usaha besar Amerika Syarikat ke Bulan telah menghasilkan keajaiban yang memudahkan hidup manusia. Disebabkan itulah langkah ke Marikh pula perlu diutamakan, kerana masa depan manusia sebenarnya terletak di luar angkasa.


Nietzsche: “Tuhan Sudah Mati!”

Nietzsche adalah amat terkenal dalam dunia falsafah dengan pemikirannya yang radikal tentang keberadaan dan kewujudan tuhan. Antara kata-kata beliau yang terkenal adalah ungkapan ‘Tuhan Sudah mati!’ (God is dead!) yang telah digunakan oleh beliau. Baris ini seringkali diulang oleh Nietzsche di dalam tulisan-tulisannya. Tetapi apakah yang dimaksudkan oleh Nietzsche dengan deklarasinya mengenai kematian tuhan?

Untuk memahami dengan lebih lanjut, kita harus melihat semula tulisan asal beliau di dalam karyanya yang popular, ‘The Gay science’ (1882):

“Tuhan sudah mati. Tuhan tetap mati. Dan kita telah membunuhnya. Bagaimanakah kita, pembunuh daripada semua pembunuh, menghibur diri kita sendiri? Yang paling suci dan paling perkasa dari semua yang pernah dimiliki dunia telah berdarah hingga mati di hujung pisau kita sendiri. Siapakah yang akan menyapukan darahnya dari kita? Dengan air apakah kita dapat menyucikan diri kita? Pesta-pesta penebusan apakah, permainan-permainan suci apakah yang perlu kita ciptakan? Bukankah kebesaran dari perbuatan ini terlalu besar bagi kita? Tidakkah seharusnya kita sendiri menjadi tuhan-tuhan semata-mata supaya layak akan hal itu [pembunuhan Tuhan]?”

(Teks asal: “God is dead. God remains dead. And we have killed him. How shall we comfort ourselves, the murderers of all murderers? What was holiest and mightiest of all that the world has yet owned has bled to death under our knives: who will wipe this blood off us? What water is there for us to clean ourselves? What festivals of atonement, what sacred games shall we have to invent? Is not the greatness of this deed too great for us? Must we ourselves not become gods simply to appear worthy of it?”)

Nietzsche merupakan seorang atheis yang tidak mempercayai kewujudan tuhan. Apa yang dimaksudkan oleh beliau bukanlah kematian tuhan secara literal, tetapi kematian ‘idea’ mengenai kewujudan tuhan.

Nietzsche sebenarnya sedang merujuk kepada kejatuhan agama Kristian sewaktu zaman pencerahan di Eropah. Pada zaman kegelapan di Eropah, adalah diketahui umum bahawa pihak gereja mempunyai kuasa yang tidak terbatas untuk mengawal kehidupan masyarakat sekeliling. Sebarang gerakan ilmu yang bertentangan dengan nilai yang dibawa oleh gereja akan menerima kecaman dan penindasan yang maha dasyat.

Namun segalanya berubah di zaman pencerahan. Gerakan-gerakan intelektual telah menerima sambutan ramai, golongan akademik telah disanjung tinggi dan yang paling penting institusi gereja semakin dipinggirkan. Sedikit demi sedikit individu muncul di dunia akademik yang menyoalkan kredibiliti institusi gereja. Falsafah baharu telah membuktikan bahawa kerajaan tidak lagi memerlukan institusi ketuhanan untuk membina sebuah kerajaan yang ‘sah’.

Disebabkan oleh keadaan ini, Nietzsche mempercayai bahawa kehadiran tuhan sudah tidak lagi membawa makna di dalam kehidupan masyarakat. Oleh itu beliau dengan penuh berani mengatakan bahawa ‘Tuhan sudah mati!’.

Pada zaman pencerahan, Eropah tidak lagi memerlukan Tuhan sebagai sumber moraliti dan nilai di dalam kehidupan mereka; falsafah dan sains mampu memberikan mereka penjelasan buat segalanya. Penyebaran fahaman sekular di barat telah menyebabkan para filsuf untuk mempercayai bahawa manusia telah ‘membunuh’ tuhan melalui pergerakan revolusi sains yang diwujudkan oleh mereka.

Apa yang menarik perhatian ramai bukan sahaja deklarasi Nietzsche tentang kematian tuhan, tetapi juga kepada kesan yang Nietzsche mempercayai akan berlaku dengan kematian institusi agama. Walaupun beliau sendiri merupakan seorang atheis, Nietzsche menyatakan kerisauan beliau mengenai kejatuhan institusi agama. Menurut Nietzsche, akan berlakunya kerosakan moraliti dalam hidup masyarakat awam yang selari dengan kematian institusi agama. Kematian institusi agama akan membawa risiko bahaya yang sangat besar kerana perkara tersebut akan mengeluarkan sifat natural terburuk dalam manusia dan masyarakat besar.

Nietzsche mempercayai bahawa pembuangan sistem ketuhanan akan menyebabkan kehidupan kebanyakkan manusia menjadi ‘tidak lagi bermakna’ kerana mereka tidak mempunyai matlamat. Apakah matlamat hidup tanpa kewujudan tuhan? Manusia akan sedar kewujudan dirinya datang daripada sebuah origin yang hina dan kejadian alam semesta ini tidak berpusatkan kewujudan manusia semata-mata. Nietzsche menyatakan rasa takut beliau terhadap pemahaman dunia ini akan menimbulkan pesimisme, “kehendak kepada ketiadaan” yang bersifat antithetik terhadap falsafah kehidupan.

Nietzsche menyatakan ketakutan beliau terhadap fahaman nihilisme, iaitu sebuah fahaman yang meyakini bahawa kewujudan manusia di dunia ini tidak memiliki tujuan dan makna. Nihilisme berasal daripada perkataan latin yang bermaksud ‘tiada’ (nothing). Manusia akan menjadi sang penguasa dirinya sendiri tanpa kekangan daripada hukum-hukum agama.

Menurut beberapa ahli falsafah, pergerakan ideologi yang berlaku di Eropah pada abad ke-20 seperti kewujudan Komunisme, Nazisme, nasionalisme dan ideologi-ideologi yang lain telah wujud untuk memberi manusia sebuah ‘makna’ dan nilai dalam kehidupan mereka. Ini adalah sama dengan bagaimana agama Kristian pada awalnya telah memberi manusia sebuah makna kehidupan dengan mengaitkan mereka dengan tuhan dan dengan kepercayaan mengenai kewujudan syurga dan neraka.

Rujukan:

1) Hendricks, S. (August 12, 2016). “God Is Dead”: What Nietzsche Really Meant. Retrieved from https://bigthink.com/scotty-hendricks/what-nietzsche-really-meant-by-god-is-dead

2) Lattier, D. (April 12, 2016). What Did Nietzsche Mean by ‘God is Dead’?. Retrieved from https://www.intellectualtakeout.org/blog/what-did-nietzsche-mean-god-dead

3) McConnell, M. W. (1993). God is dead and we have killed him: Freedom of religion in the post-modern age. Brigham Young University Law Review 1993(1), 163-188.

4) Nietzsche, F. (2001). The Gay Science. UK: Cambridge Press.


Kenapa makan nenas buat gatal lidah?

Semalam lepas saya tulis artikel tentang kenapa makan keladi buat gatal tekak, ada yang cakap benda ni sama macam nenas buat gatal lidah. Benar, nenas pun ada kalsium oksalat yang rupa macam jarum halus tu, jadi bila kita makan, dia cucuk lidah dan tekak kita.

Tapi, kristal kalsium oksalat ni tak ketara sangat dalam nenas tak macam keladi. Nenas ni dia ada benda lain yang buat dia jadi gatal lidah tu. Dia ada enzim. Enzim ni macam pemangkin. Bila dia ada, dia mempercepatkan proses. Contoh macam kalau kita nak cairkan bijih besi, kita kena letakkan batu kapur atau cengkerang haiwan untuk cepatkan proses besi tu cair. Enzim pun sama jugak.

Nenas ni buah masam, jadi dia kaya dengan asid. Asid ni bila dia pekat memang akan makan dan hakis hampir semua benda, termasuk daging dan lidah dalam mulut kita. Tapi benda ni sahaja tak cukup untuk hakis mulut kita. Cumanya, nenas ni ada enzim bromelin, sejenis enzim yang bantu larutkan daging. Jadi, gabungan enzim ni dan asid buat mulut kita terhakis. Tu yang rasa gatal tu. Sebab tu kadang kadang nak buat daging lembu jadi lagi lembut, orang akan perap daging dalam jus nenas. Memang akan jadi lembut

Gabungan enzim sebegini dan asid pun ada dalam badan kita sebenarnya yakni perut. Kita ada enzim protease dan asid untuk tolong uraikan daging yang kita makan jadi zat yang lagi ringkas. Tapi, nak hentikan proses enzim ni senang je. Kita panaskan dia tak pun kita neutralkan asid dia. Sebab tu kalau perasan, kalau kita makan nenas segar memang akan gatal lidah tapi kalau kita makan nenas yang dah kena masak macam pajeri nenas ataupun nenas dalam tin, takde pun rasa gatal lidah.


Keris Mendatangi Pewaris & Soal Jawab

Bismilllahirahmanirahim…

Setelah perkongsian hamba tentang keris yang bertajuk ‘Pusaka, Rahsia & Dzat Keris pada artikel lepas, hamba mendapati ramai yang meminati ilmu perkerisan dan ada yang meminta hamba untuk meneruskan penulisan tentang ilmu keris. Hamba juga menerima banyak soalan, pendapat, dan pengkisahan daripada mereka yang mewarisi keris di ruangan komentar dan ‘inbox’ samada di page Patriots atau ‘Facebook’ peribadi hamba (tempat asal hamba menulis).

Link tulisan Pusaka, Rahsia & Dzat Keris :

Maka, hamba telah mengumpulkan beberapa soalan dan tanggapan yang hamba akan jawab dan ulas pada tulisan siri kedua ini. Hamba percaya, sebelum masuk ke bab lain dalam ilmu keris, sewajarnya soalan-soalan daripada artikel sebelum ini dijawab terlebih dahulu. Syukur, hamba juga mendapat izin Guru hamba untuk terus berkongsi.

Antara soalan dan pengkisahan yang diajukan:

1.“Bagaimana kita mahu mengelaskan atau mengkategorikan Keris Sepukal?”

Alang-alang yang bertanya apakah ia keris sepukal, maka hamba menjawab, keris melayu diberi nama berdasarkan berapa banyak lok. Ia adalah seperti berikut:

Keris Berpukal atau Sepukal – keris lurus (atau lok 1).

Keris Berlok – Lok 3 hingga Lok 19.

Keris Sempena – Keris yang berlok 3, 5 dan 7.

Keris Tambang Sari – Keris yang berlok 13.

Keris Cerita – Keris yang berlok 9,11,13 hingga 15.

Keris Rantai – Keris yang berlok 17 lebih.

2.“Ada keris yang kelihatannya ada ‘imprint’ jari pada bilahnya, seakan-akan ditempa menggunakan jari?”

Terdapat keris yang dinamakan Keris picit iaitu keris yang ditempa menggunakan picitan jari. Keris ini biasanya digunakan untuk tujuan perubatan dan mistik.

3.“Adakah Keris Malela termasuk atau dikira sebagai keris?”

Dalam masyarakat Melayu, falsafah pembuatan bilah keris
mempunyai pelbagai penjenamaan nama berdasarkan daerah
pembuatannya. Penjenamaan nama-nama bilah keris tersebut
adalah berdasarkan kepada bahan baku, bentuk keris yang dicipta
dan siapa penempanya. Sebagai contoh, di daerah Patani dan
Kelantan, Keris Malela dibuat dengan menggunakan besi
sebatang dan berwarna gelap dengan menampakkan lurah-lurah
penempaan yang dalam semasa penempaanya, kuat dan kukuh.

4.“Adakah Sundang termasuk keluarga keris?”

Ya, termasuk keluarga keris. Keris sundang atau lebih dikenali sebagai keris Suluk, dibuat dengan falsafah dan tujuan untuk menetak, memotong atau melibas tali kapal dengan bilah mata yang tebal, lebar dan berat. Pembuatan tersebut bertepatan dengan masyarakat Sulu pada suatu ketika dahulu yang
merupakan pelayar dan memerlukan senjata
yang kuat dan kukuh semasa dalam pelayaran.

5.“Kenapa orang Melayu memakai keris di depan manakala Jawa di belakang?”

Orang Melayu mempunyai falsafah yang berbeza daripada orang Jawa dari segi gaya dan cara pemakaian keris. Umumnya, orang Melayu mensisipkan keris di pinggang, iaitu dibahagian hadapan badan dengan menaruhkan harapan kepada keris lebih utama daripada diri mereka sendiri (keris didahulukan dari mereka sendiri). Apabila dilihat dari hadapan, musuh atau lawan sudah berandaian bahawa si pemakai keris sebenarnya sudah siap sedia untuk menghadapi sebarang kemungkinan yang akan berlaku.

Manakala bagi orang Jawa pula, keris disisipkan dibahagian belakang badan mereka dengan niat untuk sentiasa berwaspada dan keris akan dicabut daripada sarungnya apabila diperlukan. Lantaran itu, keris yang disembunyikan dibelakang badan juga bertujuan untuk mengelirukan lawan.

Manakala bagi keris yang berhulukan Ayam Teleng atau Patah Tiga pula, keris berhulu tersebut adalah di tegah sama sekali untuk masuk ke dalam Istana. Hal ini demekian kerana keris berhulu Ayam Teleng atau Patah Tiga dicipta dan berfalsafahkan untuk tujuan pertikaman.

ii.Keris yang boleh masuk ke Istana dalam Masyarakat Jawa.

Dalam tradisi masyarakat Jawa, hanya keris
bersampir (berperahukan) Ladrang sahaja yang diizinkan berada di dalam keraton atau Istana. Bentuk hulu dan sampir seperti mana yang dinyatakan adalah berfalsafahkan kepada keris tersebut melambangkan ‘keris istiadat dan
beradab’.

Meskipun ada perbezaan cara untuk memakai keris, tetapi keutamaan mereka tetap sama iaitu keamanan. Oleh kerana itu, baik orang Jawa atau Melayu, kedua-duanya berkongsi falsafah yang sama dalam pemakaian keris. Jika HULU MENGHADAP KE DEPAN, bermakna si pemakai datang dengan tujuan untuk bertarung. JIKA HULU DI BELAKANGKAN, si pemakai keris datang dengan tujuan berdamai.

“Peace not war”

6.“Di dalam tulisan sebelum ini, ada dinyatakan bahawa ‘keris pusaka mendatangi pewaris’. Apakah maksud Keris Pusaka mendatangi dan bagaimana ia mendatangi?”

Secara umum, ia kadang-kadang tidak masuk akal tetapi perkara ini berlaku dengan izin dan takdir Allah. Barakah karamah para moyang yang terdiri daripada auliya. Hamba pernah menyaksikan beberapa kali bagaimana keris mendatangi, tetapi hamba tidak pasti adakah ianya sesuai atau tidak untuk dikongsikan disini.

Cukup hamba kongsikan Keris mendatangi contohnya, keris pusaka tersebut sudah diwasiat oleh leluhur agar diberikan kepada cucu-cicit yang sekian sekian sifatnya. Kadang-kadang cucu-cicit yang dimaksudkan itu mungkin merujuk kepada mereka yang merupakan generasi ke-4 atau ke-5. Ini padangan secara Kasyaf yang dibuka oleh Allah kepada leluhur yang merupakan Wali Allah atau cucunya yang kemudian. Maka keris itu berpindah daripada satu generasi ke generasi seterusnya sebagai pemegang amanah sahaja sehingga ia sampai kepada pewarisnya.

Keris pusaka kalau bukan milik atau tidak berjodoh dengan seseorang, jangan diterima, jikakalau mereka mengambilnya, mereka akan jatuh sakit atau mengalami gangguan. Jika keris itu serasi dengan seseorang pula, tiada apa-apa sakit atau gangguan berlanjutan akan berlaku selepas penyerahan. Wallahu’alam. (Lihat Soalan No. 7 : Jawapan pantang larang keris) untuk lebih memahami.

Apa yang berlaku di bawah takluk Qudrah dan Iradah-Nya jua. Hal itu hanya asbab, al-musabib (penentu mutlak) hanyalah Allah SWT. Sebab itu hamba berpesan: Mereka yang ingin menyelami ilmu orang-orang dahulu mesti mempelajari tauhid makrifat kerana ilmu orang dahulu, usulnya disitu. Kaitannya terlalu banyak. Jangan hanya bersemangat tetapi memasukinya dengan jahil.

Adapun lanjutan kisah ini, adalah lebih baik, dikongsi secara berhadapan sebagai tanda benar mahu mengambil ilmu. Ilmu pusaka begini maharnya bukan duit tetapi adab yang tinggi.

Ketika hamba membaca ruangan komen, terdapat satu komen yang telah dikongsi oleh seorang hamba Allah. Kisah ini adalah pengalaman peribadinya yang benar. Ia adalah seperti berikut:

“Saya menyimpan sebilah keris dari tanah Bugis. tak pasti sama ada jenis ini yang panggil keris bugis atau bukan, tapi ia adalah benda pusaka yang tidak diserahkan secara sempurna kepada saya sehingga mengalami situasi pelik sehingga sekarang.
Saya mendedahkan hal bukan berniat untuk mejual keris ini tapi mencari sesiapa yang arif tentang benda-benda macam ni dan membantu saya menyelesaikan masalah yang saya alami selama 12 tahun sejak tahun 2005. Kaitan keris dengan masalah saya hanyalah andaian yang dapat saya fikirkan beberapa bulan lepas setelah mengingat kembali rentetan kejadian yang telah berlaku.

Selepas kematian ayah saya pada tahun 2005, pada suatu malam semasa mengerjakan sholat tahajud, terasa ada sesuatu menerpa dari arah belakang. sejak itu pelbagai peristiwa pelik yang saya alami seperti tubuh sudah diambil alih, tanpa sebab menangis, airmata tak kering tiba ketawa, tidur di katil tapi pernah bangun di atas jalan, pernah juga bangun di atas pokok dan pelbagai lagi hal pelik sehingga orang di sekeliling menggelarkan saya gila. Walaupun sedar tapi tak mampu nak halang. Saya pernah berubat dengan seorang nenek dan saya melihat nenek itu menggigil ketakutan dan memberi tahu benda ini dari benda pusaka.Tetapi seingat saya, saya tak ada menyimpan benda begitu, jadi saya pun abaikan saja.

Pada tahun 2008, saya menerima pesan moyang sebelah bapa yang sedang sakit meminta saya ke tanah bugis sebab ayah sudah tiada. Dialah yang menyimpan keris ini. Jadi saya pun ke sana. Selama 2 minggu menjaganya di hospital, tak pernah pun disebut tentang keris ini sehingga meninggal dunia. Selepas urusan pengkebumian semua selesai, seorang saudara mara menyerahkan keris ini kepada saya. Jadi saya pun tanya kenapa saya? Katanya semasa hidup arwah telah berpesan untuk menyerahkan keris ini kepada ayah saya tetapi ayah sudah tiada maka sebagai anak sulung, sayalah yang layak untuk menyimpannya”.

Begitulah kisah bagaimana keris berada dalam simpanan saya. Hubung kait keris dengan masalah yang saya alami hanyalah andaian saya, sebab itu saya mencari sesiapa yang arif tentang hal sebegini untuk memastikan.”

Untuk pengetahuan pembaca, hamba sudah berurusan dengan hamba Allah ini. Menurut salah seorang Guru keris hamba setelah meniliti kisahnya,

“Keris itu memang keris pusaka dia dan ahwal yang berlaku itu adalah berkait dengan spiritual keris. Minta dia simpan dan jaga elok-elok keris tersebut”, kata Guru hamba.
Insya Allah, kami akan bertemu dalam masa terdekat untuk menyempurnakan apa yang sepatutnya disempurnakan. Ada lagi beberapa individu menghubungi hamba bertanya hal yang mirip di atas”.

7.“Apakah pantang larang keris dan adabnya? “

Emil Bahari (pengkaji keris) menulis:

“Keris ini Pantang direndahkan, pantang dilangkahi, pantang terbiar, pantang dipermainkan, pantang tidak serasi, pantang dipakai mencari lawan, pantang dipakai untuk sombong dan bongkak, pantang dipakai untuk mengina, pantang dipakai menyalahi adat, pantang dipakai pada yang tak sesuai, pantang dicabut sembarangan, pantang dicabut secara menyalah”.

Hamba ingin sentuh sikit tentang bab “Keris Pantang direndahkan”. Adab pemakai keris yang asas ialah tidak merendah-rendahkan keris orang lain. Kendatipun kita mengetahui keris itu tidak bagus, adabnya tidak patut diperendahkan. Ini pantang. Semua pantang di atas berhubung kait dengan adab. Satu lagi, jangan sombong. Ingat, ilmu orang dulu-dulu tidak menjadi jika sombong. Mana mungkin ilmu yang berasaskan tauhid makrifat duduk bersekali dengan sifat kesombongan.

Keris juga tidak sepatutnya dibiarkan telanjang lama tanpa sarung (kecuali ada hajat), tidak terangkat hunus di hadapan manusia kecuali memaksudkan pertarungan, tidak dicabut separuh atau dimasuk separuh, tidak diletakkan di bilik kelamin (bilik suami isteri ‘bersama’), dan akhir sekali tidak seharusnya dibuka di hadapan anak-anak kecil, dan lain-lain.

8.“Keris pusaka sudah ada, keris untuk diri sendiri juga sudah ada. Keris pangkat sahaja belum ada”.

Dulu keris pangkat diperolehi daripada SULTAN atau PEMERINTAH BERDAULAT. Keris yang dikurniakan oleh Sultan atau Raja adalah lambang kuasa. Selalunya, apabila Raja melantik pembesar, keris akan dikurniakan kepada pembesar sebagai tanda kuasa yang diturunkan kepadanya secara sah. Sebagai contoh, di dalam Sejarah Melayu, Sultan Melaka mengurniakan Keris Taming Sari kepada Laksamana Melaka. Sultan Perak mengurniakan Keris Bawar (sebilah keris panjang) kepada setiap orang besar jajahan.

9.“Orang Melayu dahulu tidak akan keluar rumah tanpa keris, kerana mereka akan dianggap keluar rumah dalam keadaan bertelanjang”. Persoalannya, ‘dahulu’ itu bila?

Tercatat dalam sejarah Johor pada tahun 1824, John Crawfurd, Residen Singapura telah
menyuarakan pendapatnya untuk mengharamkan penggunaan senjata tajam.
Cadangan tersebut ditolak oleh Sultan dan Temenggong kerana mereka
mengatakan bahawa mereka bagaikan bertelanjang tanpa sebilah keris di pinggang.
Pada pendapat peribadi hamba, tahun 1824 boleh dianggap baru juga boleh dianggap lama. Yang pasti, Budaya Perkerisan dalam masyarakat Melayu sudah berakar umbi sejak dahulu kala dan ia diwarisi daripada satu generasi ke generasi seterusnya. Maka itu penulis menggunakan terma ‘Melayu dahulu’. Jika tidak tepat, hamba ingin memohon maaf.

10.“Sekarang kalau bawa keris, masuk lokap nanti” (komen sinis ini ramai juga, tapi hamba anggap mereka bergurau).

Mudah jawab begini, dalam siri sebelum ini tiada satu ayat suruhan pun yang meminta agar para pembaca keluar membawa keris. Hamba hanya berkongsi sejarah nenek moyang kita dahulu yang tidak akan keluar tanpa keris. Zaman sekarang, meskipun tidak membawa keris seperti zaman dahulu, akan tetapi yang paling penting sebenarnya adalah membawa semangat jati diri keris iaitu Tunduk kepada Allah (makrifat), diri beraAdab (tasauf) dan membina atau memakmur peradaban (tugas khalifah). Jika kita membawa keris merata-rata tempat tetapi tiada faham maksud disebailknya, tiada manfaatnya melainkan hanya menjadi ‘fesyen’.

11.“Bagaimana hendak tahu keris jenis apa yang boleh masuk ke dalam Istana dan yang tidak boleh. Apakah ia?”

Menyentuh aspek pemakaian keris di alam Melayu khususnya ketika
memasuki istana dan menghadap Sultan, hanya keris tertentu sahaja boleh dibenarkan masuk. Perkara tersebut boleh juga didapati dalam masyarakat Jawa.

i.Keris yang boleh masuk ke Istana dalam masyarakat Melayu. Hanya keris berhulu Jawa
Demam dan Pekaka sahaja dibenarkan berada di balairongseri.

Sementara keris yang bersampir gayaman dilarang masuk ke keraton/istana kerana keris tersebut berfalsafahkan dan bertujuan untuk pertikaman atau pertarungan.

12.”Bagimanakah cara untuk memakai keris?”

Disiplin memakai keris di kalangan orang Melayu untuk golongan rakyat biasa agak berbeza jika dibandingkan dengan orang Jawa. Bagi orang Melayu, keris yang berupa hadiah atau pemberian baik daripada bapa mertua atau sesiapa sahaja disisipkan di pinggang sebelah kanan.

Jika berhadap Sultan, orang terhormat, atau sahabat handai (yang bukan tujuan bertarung), keris perlu dipakai di mana hulunya mengarah ke belakang sebagai simbol perdamaian, berbeza jikalau hulu keris menghala ke hadapan, kerana ia menjadi satu simbol untuk pertempuran atau perang. Disiplin pemakaian ini dikecualian untuk pengatin lelaki daripada rakyat biasa di majlis perkahwinan. Bagi pengantin lelaki, keris dipakai hulu ke depan kerana pada hari tersebut, dia adalah Raja walaupun dia Raja sehari.
Bagi seorang Raja atau Sultan, mereka mesti memakai keris dengan hulunya menghadap ke luar kerana ia melambangkan kedaulatannya.

Disamping itu, bahagian Sampir dan ekor Cicak keris hendaklah menghala ke luar.

13.“Mempertahankan diri tidak semestinya menggunakan keris”.

Falsafah keris daripada kaca mata orang Melayu bukan sekadar
alat mempertahankan diri, tetapi ia lebih daripada itu. Keris sebagai senjata pertahankan diri ialah salah satu juzu’ fungsi dan falsafah keris. Ia juga melambangankan maruah diri seseorang.

Seperti mana petikan dalam Tuhfat
Al-Nafis, bahawa Raja Haji Ahmad & Raja Haji Ali 1982: 280,
meriwayatkan kisah Dahing Ringgik (Daeng Ronggek) yang
menikam askar Belanda yang cuba merampas keris beliau.
Hendaklah diketahui, keris diperbuat daripada besi yang mempunyai getaran sendiri, sama seperti unsur semula jadi lain seperti tanah, air, api dan angin. Sudah terbukti secara saintifik bahawa unsur-unsur semula jadi ini mempunyai getaran yang kita sebut sebagai semangat atau erti kata lain keris adalah benda “bernyawa”.

Oleh kerana itu menurut Guru Mohd Nordin (pengumpul dan perunding keris), katanya, “keris yang serasi dengan pemakai mempunyai getaran yang positif. Jika dipakai ketika bersosial, maka ramailah yang mudah mesra dengannya. Jika ada musuh menghampiri, mudah juga orang itu menyerah kepadanya. Dek kerana getaran itu jugalah keris diberi peranan melebihi sebagai satu senjata.

Terdapat juga kepercayaan bahawa keris yang mempunyai getaran positif (serasi) dapat membantu meningkatkan perniagaan, selain daripada menyumbang kepada kesihatan si pemakai. Tetapi jika tidak serasi, ia bagaikan kita tersalah makan ubat, atau memakai saiz kasut yang salah, ia akan membawa mudarat atau makan tuan,” (temu bual wartawan Kosmo dengan Guru Mohd Nordin).

14.“Keris ghaib dalam tangan”

Ya, ianya tidak mustahil. Menurut cerita lisan yang hamba dengar daripada seorang guru keris, terdapat keris yang dighaibkan dan disimpan dalam tangan melalui bacaan doa dan kekuatan tauhid. Namun begitu, bukan semua guru boleh menurunkan ilmu ini dan bukan semua murid boleh terimanya. Saat tiba agama, bangsa, dan tanah air, serta apabila diri terancam, maka terzahirkan keris untuk mempertahankan diri. Keris bukan alat untuk bersuka ria dan menyombong.

15.“Adakah keris berasal dari Indonesia? Malaysia tiada keris”

Hamba jawab, keris sudah bertapak di Kepulauan Melayu sejak berabad-abad lamanya. Ketika itu belum lagi tertubuhnya Indonesia (ditubuhkan tahun 1945), dan belum lagi tertubuhnya Malaysia (ditubuhkan 1963). Kita semua serumpun yang berkongsi rupa paras, wajah, bahasa dan budaya yang mirip. Sepatutnya kita berbangga berkongsi sejarah dan budaya yang sama bukan mendakwa pemilikan.

16.“Berapa harga keris kalau berhajat mendapatkannya?”

Biasanya, orang lama yang berpengalaman dalam dunia perkerisan tidak akan bertanya berapa HARGA keris kalau hendak beli, tetapi mereka akan bertanya, berapakah MAHARnya.

Apa beza istilah harga dan mahar?

Seperti yang telah dinyatakan sebelum ini, orang yang sudah lama dalam bidang perkerisan, sedia maklum bahawa keris bukan barang dagangan untuk jual beli. Mahar berlaku semasa pertukaran milik kerana hadiah, pusaka atau sekian akan diberikan sebagai mahar (sebagai tanda terima kasih). Manakala orang baru akan anggap keris adalah barang jual beli.

Sampai disini sahaja kita bertemu secara mata pena. Terima kasih atas sokongan para pembaca. Insya Allah, jika diizinkan Allah dan jika hamba mendapat restu Guru, hamba akan menulis lagi tentang ilmu keris. Hamba suka untuk mengupas falsafah Hulu dan Sampir / Perahu pada keris yang berkait Melayu Si Raja Laut. Hulu dan Sampir serta bilah itu menceritakan sebuah kerajaan, penguasaan laut dan KOD PERTAHANAN.
Sekiranya ada persoalan atau perkongsian bersifat sulit boleh hubungi penulis melalui emel. Mohon izin berundur sekian. Allahu Wa Rasuluhu a’lam.

Yang benar,
Angah Sunan

sunan.angah@gmail.com

Rujukan :

(1)Talaqqi dan kembara penulis dengan guru-guru keris di Jawa dan Tanah Melayu.

(2) Emil Bahari, SEMANGAT KERIS MELAYU, terbitan Utusan Publications & Distributions Sdn Bhd (2009).

(3) Khamis Mohamad, MAHAKARYA KERIS (2017)

(4) Khamis Mohamad, Nik Hasan Shuhaimi, Abdul Latif Samion, Falsafah Perkerisan Dalam Masyarakat Melayu, International Jornal Of The Malay World & Civilisation
(2012).

(5) Mohd Zainuddin Abdullah, Shahrim Senik, Senjata Warisan terbitan Lembaga Muzium Selangor.

(6) vikingsword.com

(7) Kosmo Online